S-2383/2023

Mál þetta, sem var dómtekið 27. október sl., er höfðað með ákæru héraðssaksóknara, útgefinni 15. september 2023, á hendur P-x-x F-x-x O-x-x, fæddum [...], H-x-x F-x-x, fæddum [...], og J-x-x R-x-x V-x-x, fæddum [...], [...] ríkisborgurum með dvalarstað að fangelsinu Hólmsheiði, fyrir eftirtalin brot:

I.

Gegn ákærðu P-x-x F-x-x og H-x-x fyrir stórfellt fíkniefnabrot, með því að hafa í kringum miðnætti 23.- 24. júní 2023, í sameiningu, haft í vörslum sínum í skútunni Cocotte, úti fyrir Garðskagavita í Suðurnesjabæ, 157.092 gaf hassi og 40,52 gaf maríhúanaen fyrirhugað var að sigla áfram með fíkniefnin til [...] til sölu og dreifingar þar. Skútan var sjósett í [...] og sigldu ákærðu P-x-x F-x-x og H-x-x með fíkniefnin að Íslandsströndum.

Telst háttsemi þessi varða við 173. gr. a almennra hegningarlaga nr. 19/1940.

II.

Gegn ákærða J-x-x R-x-x fyrir hlutdeild í stórfelldu fíkniefnabroti samkvæmt I. kafla ákæru með því að taka að sér að fara til Íslands að fyrirmælum óþekktra aðila en J-x-x R-x-x fékk leiðbeiningar um kaup á búnaði og vistum og fjármagn til verksins, flaug frá [...] til Íslands 22. júní 2023, þar sem hann og ákærði P-x-x F-x-x hittust í fjörunni við Garðskagavita í Suðurnesjabæ seint að kvöldi 23. júní 2023, þangað sem ákærði P-x-x F-x-x kom á gúmmíbát frá skútunni, og ákærði J-x-x R-x-x færði meðákærðu ýmsar vistir, þar á meðal bensín og utanborðsmótor, sem hann hafði útvegað, allt til þess að gera meðákærðu kleift að halda áfram siglingu sinni með fíkniefnin til [...], en meðákærði P-x-x F-x-x fór með vistirnar á gúmmíbátnum til baka í skútuna.

Telst háttsemi þessi varða við 173. gr. a, sbr. 1. mgr. 22. gr., almennra hegningarlaga nr. 19/1940.

III.

Gegn ákærða P-x-x F-x-x fyrir brot gegn lögum um ávana- og fíkniefni, með því að hafa í kringum miðnætti 23.- 24. júní 2023 haft í vörslum sínum um borð í skútunni Cocotte úti fyrir Garðskagavita í Suðurnesjabæ 23 veip- hylki sem innihéldu 23 millilítra af kannabisblönduðum vökva.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærðu verði dæmdirtil refsingar og til greiðslu alls sakarkostnaðar.

Krafist er upptöku á 157.092 gaf hassi, 40,52 gaf maríhúana og 23 millilítrum af kannabisblönduðum vökva. Þá er krafist upptöku á skútunni Cocotte ásamt mastri (munanúmer [...] og [...]), 23 veip- hylkjum og 25 veip- pennum, Apple spjaldtölvu (munanúmer [...]), Iridium- gervihnattasíma (munanúmer [...]), Samsung Galaxy S5 farsíma (munanúmer [...]), Samsung- farsíma (munanúmer [...]), kortum utan af símakortum (munanúmer [...], [...], [...]), öryggisgrímu ásamt umbúðum (munanúmer [...]- [...]), slípirokk (munanúmer [...]), plastpokum utan um efni (munanúmer [...]), Garmin- staðsetningartæki (munanúmer [...]), Garmin- staðsetningartæki (munanúmer [...]), utanborðsmótor (munanúmer [...]), hleðslutæki (munanúmer [...]), topplyklasetti (munanúmer [...]), rafstöð (munanúmer [...]), björgunarvesti (munanúmer [...]), málningarsköfu og rúllum með trefjaplasti (munanúmer [...]), málningu, sparsli og spreybrúsa (munanúmer [...]- [...]), trefjamottum (munanúmer [...]), juðara (munanúmer [...]), hitablásara (munanúmer [...]), leðurlíki (munanúmer [...]), vakúm-pökkunarvél ásamt pokum (munanúmer [...]), Samsung- farsíma (munanúmer [...]), Konica- ljósmyndavél (munanúmer [...]), hleðslubanka (munanúmer [...]), eldsneyti (munanúmer [...]- [...]), Apple i Phone 14 (munanúmer [...]), minniskorti (munanúmer [...]), símakortum (munanúmer [...]- [...]), tunnu með borvél o. fl. (munanúmer [...]), þremur bensínbrúsum (munanúmer [...]), björgunarvesti (munanúmer [...]), plastbát (munanúmer [...]), kvittun, flugmiða, bílaleigusamningi (munanúmer [...]) og Apple i Phone 13 (munanúmer [...]). Jafnframt er krafist upptöku á 5.550 [...] (munanúmer [...]) og fjórum fyrirframgreiddum N1- kortum sem fundust í vörslum ákærða J-x-x R-x-x (munanúmer [...]). Vísað er hvað upptökukröfu varðar til heimil darí 7. mgr. 5. gr. laga nr. 65/1974, 2. mgr. 14. gr. reglugerðar nr. 233/2001 og reglugerð nr. 808/2018 og 1. og 3. tl. 1. mgr. 69. gr. a og 1. mgr. 69. gr. b almennra hegningarlaga, sbr. 2. gr. laga nr. 149/2009.

Málið var þingfest 22. september 2023 og neituðu allir ákærðu sök. Áskildu verjendur ákærðu sér rétt til að skila greinargerð og var þeim veittur frestur til 6. október. Var aðalmeðferð málsins ákveðin 24. október 2023. Verjendur ákærðu P-x-x og H-x-x fengu frest utan réttar til að skila greinargerðum til 9. október en verjandi ákærða J-x-x féll frá því að skila greinargerð í málinu. Greinargerðum var skilað í þinghaldi 9. október af hálfu verjenda ákærðu P-x-x og H-x-x, sbr. 1. mgr. 165. gr. laga um meðferð sakamála nr. 88/2008. Var ákveðið utan réttar að aðalmeðferð málsins yrði dagana 24. og 27. október 2023. Ákærði P-x-x breytti afstöðu sinni til ákærukafla III. við aðalmeðferð málsins og játaði sök.

Verjandi ákærða P-x-x krefst þess aðallega að ákærði verði sýknaður af ákærukafla I. og krefst vægustu refsingar sem lög leyfa vegna ákærukafla III. Verði hann fundinn sekur af ákærulið I er krafist vægustu refsingar sem lög leyfa. Í aðal- og varakröfu er þess krafist að gæsluvarðhald sem ákærði hefur sætt verði dregið frá. Þess er jafnframt krafist að upptökukröfum verði hafnað. Þá er þess krafist að allur sakarkostnaður verði greiddur úr ríkissjóði, þ. m. t. málsvarnarlaun verjanda.

Verjandi ákærða H-kk-ef krefst þess aðallega að ákærði verði sýknaður en til vara vægustu refsingar sem lög heimila og að gæsluvarðhald sem ákærði hefur sætt verði dregið frá verði refsing óskilorðsbundin. Þess er jafnframt krafist að kröfu um upptöku á farsíma ákærða af gerðinni Apple i Phone 14 verði hafnað. Þá er þess krafist að allur sakarkostnaður verði greiddur úr ríkissjóði, þ. m. t. málsvarnarlaun verjanda.

Verjandi ákærða J-x-x krefst þess aðallega að ákærði verði sýknaður, til vara að refsingu verði frestað skilorðsbundið og til þrautavara vægustu refsingar er lög heimila að frádregnu gæsluvarðhaldi sem ákærði hefur sætt og að ákvörðuð refsing verði alfarið skilorðsbundin. Í öllum tilvikum er þess krafist að haldlagningu á farsíma ákærða af gerðinni Apple i Phone 13 verði aflétt. Þá er þess krafist að allur sakarkostnaður verði greiddur úr ríkissjóði, þ. m. t. málsvarnarlaun verjanda.

Málsatvik

Ákærukaflar I. og II.

Upphaf máls þessa var að lögreglunni á höfuðborgarsvæðinu bárust upplýsingar frá Tollgæslunni á Keflavíkurflugvelli þann 22. júní 2023 um einstakling, ákærða J-x-x, sem hafði komið til landsins sama dag. Við skoðun á farsíma hans sáu tollverðir hópspjall á dulkóðuðu samskiptaforriti, sem hafði verið stofnað daginn áður, en ákærði hafði tekið skjáskot af því. Þar hafi mátt sjá að hann hafi fengið leiðbeiningar um för til Íslands, átt að leigja bíl og kaupa tæki og búnað, greiða fyrir með peningum þar sem hann gæti, en nota annars kort á nafni A. Ákærði hafi verið óljós í svörum varðandi veru sína í landinu en sagst vera kominn til að heimsækja frænku sína sem byggi á Höfn en gat ekki gefið neinar upplýsingar um hana. Ákærði hafði skipt 10.000 [...] í íslenskar krónur sama dag og hann kom til landsins en flugið hafði verið bókað daginn áður. Lögreglan fékk í kjölfarið upplýsingar um skútu í kringum Austfirði frá Tollgæslunni á Seyðisfirði sem ekki hafði tilkynnt um komu sínaen um borð voru tveir [...]mælandi [...]í vandræðum og vantaði eldsneyti. Vaknaði þá grunur um fíkniefnasmygl. Óskaði ávana- og fíkniefnadeild lögreglu eftir því við ríkislögreglustjóra að farið yrði í aðgerðir til að handtaka aðila um borð. Lögreglan fylgdi ákærða J-x-x eftir en hann leigði bifreiðina [...] og ók til Reykjavíkur í nokkrar verslanir og keypti ýmsan búnað, m. a. utanborðsmótor, gúmmíbát, björgunarvesti, bensínbrúsa, rafstöð og hleðslutæki, auk þess að versla matvöru. Ók hann til Keflavíkur og gisti þar á hóteli. Lögreglan aflaði heimildar sama dag til að nota eftirfararbúnað á bifreiðina [...] og setja í hana hlustunarbúnað.

Morguninn eftir ók ákærði að Grunnskólanum í Sandgerði og stöðvaði í 45 mínútur, ók aftur til Keflavíkur og framlengdi leigu á bifreiðinni um einn sólarhring.

Ákærði ók frá hótelinu um kvöldmatarleytið og setti eldsneyti á fjóra bensínbrúsa í Garði en ók síðan að Golfskálanum við Hólmsvöll og þaðan að Garðskagavita. Á sama tíma varð flugvél Landhelgisgæslunnar (LHG) vör við tvo menn á óþekktu sjófari um tvær sjómílur norður af Garðskaga með stefnu á Garðskagavita og sá sjósettan gúmmíbát sem var róið af einum manni í átt að landi. Ákærði J-x-x gekk frá Garðskagavita og hitti aðilann á árabátnum, ákærða P-x-x, þar sem hann kom í land. Fóru þeir saman í bílinn og báru búnað, bensín og matvæli, sem ákærði J-x-x hafði verslað, um borð í bátinn. Ákærði P-x-x sigldi síðan til skútunnar með mótornum sem ákærði J-x-x hafði keypt og kom birgðunum um borð en ákærði J-x-x ók að hótelinu í Keflavík. Rétt fyrir miðnætti var skútan Cocotte stöðvuð af LHG og sérsveit ríkislögreglustjóra, ákærðu P-x-x og H-x-x handteknir og skútan dregin til hafnar í Sandgerði þar sem lögreglan á höfuðborgarsvæðinu tók við ákærðu. Ákærði J-x-x var handtekinn á hótelinu í kjölfarið.

Ákærukafli I.

Tollverðir hófu, ásamt lögreglunni á höfuðborgarsvæðinu (LRH), leit í skútunni við komu til hafnar aðfaranótt 23. júní og fundust CBD veip- hylki, lofttæmingarvél, plastpoka o. fl. Ákærði H-kk-nf tjáði tollverði um borð á dönsku að hann væri [...] en gat lítið tjáð sig um skútuna og hlutverk sitt um borð og kvaðst hafa siglt með vini sínum, P-x-x, sem væri skipstjóri, frá [...] að hann hélt 7. júní sl. Hann hafi ekki verið viss hvert förinni væri heitið en talað um [...] og ekkert vitað um vistirnar um borð í bátnum nema að ákærði P-x-x hafi náð í þær í land á gúmmíbát.

Tollvörður ræddi þá við ákærða P-x-x sem kvað hvorugan þeirra vera skipstjóra og hann vissi ekki hver væri eigandi skútunnar. Þeir hafi óskað eftir aðstoð í smábæ á Austurlandi. Skútan hafi verið straumlaus og þeir ekki getað óskað eftir aðstoð LHG. Hann hafi því hringt í vin sinn, B, á [...], sem hafi verið í sambandi við mann á Íslandi sem myndi hitta þá á tilteknum stað og koma nauðsynjum til þeirra. Ákærði hafi siglt gúmmíbát að landi og tekið við vistum hjá manni, sem hann hafi ekki verið í neinum samskiptum við áður, þ. á m. utanborðsmótor og bensínbrúsum, en B hafi borgað. Tilgang ferðarinnar kvað hann vera þann að sigla til [...] skútunni fyrir [...] vin til 20 ára C að nafni, en C ætti skútuna. Hann hafi ekki vitað fullt nafn C, þar sem þeir væru meira „kammerater“. Kvað hann C hafa beðið sig um að sækja skútuna til [...] í bæ að nafni [...] og hefði hann siglt skútunni einn til [...] í [...]. Því næst hafi hann siglt til [...] í [...], til [...] í [...], síðan til [...] í [...] og þaðan til Íslands. Neitaði hann að eitthvað ólöglegt, svo sem skotvopn, fíkniefni eða annar ólöglegur varningur, væri um borð. Kvað hann meðákærða H-kk-þf vera frá [...] en þeir hafi kynnst fyrir einu til tveimur árum.

Voru ýmsir munir haldlagðir auk fíkniefnanna, svo sem Iridium- gervihnattasími, farsímar, þ. á m. blágrænn Samsung- farsími sem fannst í hliðartösku í eigu ákærða P-x-x, SIM- kort, vegabréf og kvittanir.

Síðar sama dag var aftur leitað í skútunni að viðstöddum miðlægri rannsóknar-deild LRH, sérsveit ríkislögreglustjóra, LHG og Tollgæslu. Skanni sýndi óeðlilegan bakgrunn þils aftarlega í skútunni sem hafi borið með sér að vera nýlegt þar sem það var rakt/blautt viðkomu og ryk og trefjar á köntum þar sem þilið endaði. Um falskan vegg var að ræða sem hafði verið sparslaður, trefjaplastaður og málaður. Var ákveðið að bora í þilið og lagði megna kannabislykt frá gatinu en sjá mátti kannabisleifar og plast á bornum sem virtist hafa farið beint í meint fíkniefni. Þilið var spennt upp og opnað. Blasti við mikill fjöldi vakúmpakkaðra umbúða sem voru merktar með tölustöfum. Tæknideild lögreglu var þá kölluð á staðinn til að annast leit þar sem fyrir lá að mikið magn fíkniefna væri falið bak við þilið. Tók hún myndir og vann rannsóknarvinnu á vettvangi. Samkvæmt skýrslu tæknideildar, dagsettri 14. júlí 2023, var þilið gert úr grannri trégrind sem klædd hafði verið með masonítplötum og hvítmáluðu trefjaplasti utan á masonítið. Á bekk framan við falska þilið var notaður slípirokkur og á bekk þar aftan við var óhrein hlífðargríma með gasfilterum í plastpoka og var það allt haldlagt.

Fíkniefnin voru í um 80 pakkningum, hver þeirra um 2 kíló að þyngd, og innihéldu flestar 20 ferningslaga kubba með mismunandi merkingum. Framhaldsrann-sókn fór fram þann 26. júní en þá kom í ljós að hver pakkning samanstóð af þremur vakúmpokum. Þegar ysti pokinn var opnaður kom í ljós að á milli laga virtist hafa verið komið fyrir einhvers konar hreinsivökva sem gerir lífsýna- og fingrafaraleit á innri pokum árangurslausa. Efnin voru vigtuð, forgreind og tekin frá efni úr 19 einingum til efna- og styrkleikaákvörðunar hjá Rannsóknastofu Háskóla Íslands. Samkvæmt efna-skýrslu tæknideildar lögreglu var um að ræða 157.092 grömm af hassi pakkað í 1615 einingar en auk þess 40,52 grömm af maríhúana. Samkvæmt efnaskýrslu tæknideildar var einnig um að ræða 23 veip- hylki með 23 millilítrum af kannabisblönduðum vökva.

Auk fíkniefnanna voru haldlögð hlífðargríma, slípirokkur, rafstöð og tvö GPS- tæki, en áhöld til að útbúa og opna þilið/vegginn voru haldlögð síðar.

Þriðja leit var framkvæmd í skútunni þann 27. júní 2023. Voru allir lausir munir teknir úr skútunni sem var gegnumlýst og skönnuð og tekin sýni úr tönkum en ekkert saknæmt fannst. Allur búnaður sem talinn var tengjast framkvæmd við að smíða þilið þar sem efnin voru falin, þ. m. t. verkfæri, var haldlagður auk farsí maí eigu ákærðu P-x-x og H-x-x.

Rannsókn á Samsung farsíma ákærða P-x-x, leiddi í ljós tengilið með númerið [...], skráð á D, en það númer kom einnig fram við rannsókn á síma ákærða H-x-x. Hringingar í það númer voru 108 talsins á tímabilinu mars til maí 2023 og SMS samtals 233 frá lokum janúar 2022 til 8. maí 2023. Einnig kemur fram að síminn var í [...] 2.-27. mars 2023 og aftur 8. maí 2023. Síminn kom inn á [...] fjarskiptafyrirtæki þann 17. maí 2023, þann 28. maí inn á [...] fjarskiptakerfi og aftur 10. júní en inn á íslenskt fjarskiptakerfi 17. júní 2023.

Í símanum fundust gögn um farmiða sem sýndu að ákærði P-x-x flaug frá [...] til [...] 2. mars 2023. Hann flug til [...] 27. mars 2023 en greitt var með kreditkorti sem endar á [...], en rannsóknargögn er varða flugmiða meðákærðu J-x-x og H-x-x bera með sér að það sé kort D, auk þess sem símanúmerið [...], sem lögregla tengdi við D, var í bókun miðans. Gögn málsins bera með sér að ákærði P-x-x tók á leigu í eigin nafni bifreiðina [...], [...], frá 6.- 27. mars 2023 en gaf upp netfangið [...] og símanúmer D. Samkvæmt rannsóknargögnum flaug ákærði P-x-x frá [...] 8. maí 2023 til [...]. Gögn málsins leiddu í ljós að D hafði flogið með sama flugi. Í símanum fannst m. a. mynd tekin 21. maí 2023 af bókun fyrir tvo fullorðna í fjórar nætur til 25. maí 2023 á [...] í [...], rétt við höfnina, sem var send á netfangið [...].

Vegna rannsóknar á símanum var gerð sérstök myndaskýrsla sem liggur fyrir í málinu. Þar eru m. a. myndir teknar 11. og 14. mars 2023 af bílaleigubílnum og sést að um dökkgráa bifreið er að ræða. Þá var tekin mynd þann 16. mars 2023 af báta standi kl. 16:22 og á annarri mynd, tekinni sama dag, eru skilaboð milli E og F þar sem sjá má upplýsingar um skútu. Þann 23. mars 2023 voru teknar nokkrar myndir á símann þar sem sést að skútan Cocotte er hífð á land í [...]- höfn í [...], skútan á flutningsvagni og af flutningi skútunnar. Sama dag var tekin mynd þar sem sést í dökkgráa bifreið af gerðinni [...], þar sem skútan Cocotte var tekin á land, og einnig mynd innan í bifreiðinni þar sem ekið var á eftir skútunni. Sama dag var tekin mynd af nafni og merki fyrirtækisins G, sem flutti skútuna. Á mynd frá 24. mars 2023 sést skútan komin á báta stand, við [...], [...]. Mynd tekin 27. mars 2023 er tekin um borð í flugvél í [...] og mynd tekin 8. maí er einnig tekin innan í flugvél. Myndir teknar 9. maí 2023 sýna annars vegar bókaða gistingu í sumarhúsi í [...] á [...] dagana 9.- 19. maí 2023 og af sumarhúsinu. Þann 11. maí 2023 voru teknar myndir innan í skútunni Cocotte á nokkrum stöðum, m. a. þar sem leynihólfið var útbúið, auk mynda af geymsluhólfum og af trefjaplasti en glertrefjar voru notaðar til að útbúa leynihólfið. Skjámynd tekin 28. maí 2023 sýnir kaupnótu vegna Iridium- gervihnattasíma, SIM- kortsnúmer og símanúmer. Ákærði skoðaði verkfæri þann 16. maí 2023, m. a. slípirokka, rafstöð og borvél, en sambærileg tæki fundust um borð í skútunni Cocotte. Myndbandsupptökur á símanum sýna ferðaleið ákærða P-x-x í mars, maí og byrjun júní 2023. Upptaka 10. mars 2023 sýnir blágrænan farsíma í bílaleigubifreiðinni og upptaka 23. mars 2023 að ekið er á eftir skútunni Cocotte. Upptaka 20. maí 2023 sýnir bifreið á akrein að [...].

Gerðar voru tvær skýrslur vegna mynda sem fundust í síma ákærða P-x-x og liggja þær fyrir í málinu. Samkvæmt annarri þeirra var slóði tveggja mynda sem ákærði kvaðst hafa tekið á símann inni í flugvél 27. mars og 8. maí 2023, sá sami og slóð myndar af skútunni Cocotte á landi, tekin 23. mars 2023. Hin rannsóknin varðaði einnig mynd frá 27. mars 2023 tekin inni í flugvél og hins vegar mynd af hífingu skútunnar Cocotte úr sjó, tekin 23. mars 2023. Sú rannsókn leiddi í ljós að einkennisnúmer hugbúnaðar símatöku beggja mynda voru þau sömu, svo og svokallaðar EXIF upplýsingar. Sjálfgefinn vistunarstaður myndanna við myndatöku var sá sami og uppsetning skráarheita eins. Því væri afar ólíklegt að myndirnar tvær hafi verið teknar á mismunandi myndavélar og því jafnframt líklegt að myndavél símans hafi verið tökutækið.

Rannsókn lögreglu leiddi í ljós að flutningsfyrirtækið G flutti skútuna Cocotte á þurrt land í [...]- höfn í [...] og að [...] í [...] þar sem fyrirtækið hefur aðsetur og síðan að [...], [...]. Flutningsbeiðni kom frá H frá I, sem kvaðst hafa gert það að beiðni manns að nafni J þann 14. mars 2023, sem hafi greitt fyrir hífinguna og flutninginn til [...].

Lögregla rannsakaði blágrænan Samsung Galaxyfarsíma, sem fannst efst í tösku í eigu ákærða P-x-x. Aðeins var hringt í númerið [...] en ekkert nafn var á bak við það. Sama símanúmer fannst í síma ákærða P-x-x, undir nafninu K. Í símaskrá voru fjögur númer, þ. á m. undir nöfnunum E og F. Samskiptaforritið Signal var sett upp í símanum 7. mars 2023 með notendanafnið L og eigandi samkvæmt skráningu M með netfangið [...]. Einnig kom fram í SMS- skilaboðum að síminn var í [...] frá 7. mars 2023. Síminn var boðinn velkominn til [...] þann 17. maí 2023 og þann 28. maí var hann boðinn velkominn til [...]. Í símanum fannst m. a. mynd af báta standi, tekin 16. mars 2023 kl. 16:28 að [...] tíma, en sama mynd var tekin sama dag á síma ákærða P-x-x kl. 16:22. Einnig fannst þar mynd tekin 17. mars 2023 af reikningi frá N vegna leigu á báta standi ánafni P-x-x O-x-x ásamt flutningi hans til [...]. Þá voru teknar myndir innan úr bifreið þann 22. mars 2023, m. a. af hinum leigða báta standi, og sést á tveimur þeirra að leiðsögukerfi bifreiðarinnar er með leitarskilyrðið [...], sem er í [...]. Einnig var tekin mynd af báta standinum fyrir utan bifreiðina, sem er dökkgrá. Myndunum var öllum eytt úr símanum þann 21. maí 2023.

Rannsókn málsins leiddi í ljós að aðfaranótt 5. júní 2023 var gerð flugbókun fyrir ákærða H-kk-þf vegna flugs sama dag frá [...] á [...] til [...]. Flugmiðinn var greiddur af D með greiðslukorti sem endar á [...], gildistími til [...]. Við rannsókn á síma ákærða H-kk-ef sást að síminn var á [...] 4. júní, í Danmörku 5. júní, í [...] 9. og 11. júní og á Íslandi frá 17. júní 2023. Þá sáust mikil samskipti, eða um 30 símtöl, við númer sem lögregla tengdi við D, [...] og [...], frá 5. til 18. júní 2023, og að hringt var í ákærða úr fyrra númerinu, bæði rétt fyrir flug hans frá [...] og aftur eftir lendingu í [...]. Þann 17. júní voru samskipti ákærða við númerið á sjö klukkustunda tímabili alls 23 talsins. Mynd úr Messenger frá 22. mars 2023, sem fannst í síma ákærða, er af pakkningu sem ber þess merki að vera eins og pakkningar fíkniefna sem fundust um borð í skútunni þann 24. júní 2023.

Við yfirferð muna sem voru haldlagðir þann 27. júní fannst m. a. greiðslukort á nafni O í svörtum Salomon- bakpoka. Fékk lögregla í [...] kortið til skoðunar og aflaði upplýsinga frá [...]banka sem upplýsti að kortið hefði verið notað bæði á [...] og í [...] í maí og júní og fyrst verið notað með peningainnlögnum 9. og 10. maí 2023, samtals 155.000 [...] frá fimm mismunandi bankareikningum í [...]banka, þar af var ein innlögn frá reikningi ákærða H-x-x þann 9. maí að fjárhæð 15.000 [...]. Þann 15. maí var kortið notað í versluninni [...] að fjárhæð 2.424 [...]. Á myndbandsupptöku og á mynd úr eftirlitskerfi verslunarinnar af kaupunum má sjá mann sem líkist afar mikið ákærða P-x-x. Var kortið notað í sömu verslun þann 24. maí til að kaupa Hempel- málningu. Kortið var notað 16. maí í annarri verslun og gat starfsmaður upplýst að keypt hefði verið þrýstiloft sett, hlífðar búningur, eiturefna gríma, 20 lítra bensínbrúsi og loftpressa fyrir 2.343,80 [...]. Tilgreindir munir fundust um borð í skútunni Cocotte. Í veski ákærða P-x-x fannst greiðslukvittun vegna kaupa á Suzuki- utanborðsmótor 24. maí 2023 fyrir 8.995[...], sem einnig fannst um borð í skútunni Cocotte.

Við rannsóknina var aflað upplýsinga og gagna varðandi skútuna Cocotte og kom í ljós að fyrri eigendur höfðu selt skútuna í mars 2023 á 150.000 [...]. Á millifærslu-kvittun sem aflað var frá seljanda kom fram að þann 10. mars 2023 hafði kaupverðið verið greitt með millifærslu af bankareikningi ákærða H-x-x. Aflað var gagna vegna bankareiknings ákærða en þar kom fram að greiddar höfðu verið sex greiðslur inn á reikninginn, hver að fjárhæð 25.000 [...] eða samtals 150.000 [...], dagana 4. og 5. febrúar 2023, af þremur einstaklingum með [...] kennitölur. Í bankagögnum kom einnig fram að ákærði H-kk-nf hafi millifært 30.000 [...] til D þann 20. janúar 2023 og 15.000 [...] til O þann 9. maí 2023.

Í skýrslutöku hjá lögreglu 24. júní 2023 kvað ákærði P-x-x kunningja að nafni C, eiganda skútunnar, hafa beðið sig um að fara í siglingu til [...] á [...]. Eftir það hafi skútan átt að verða hans eign. Kvaðst hann hafa ekið niður mótorhjól í eigu meðlims [...] fyrir þremur árum og þeir verið á eftir honum síðan en C hafi tengsl við þann hóp. Eftir að hafa rætt einslega við lögmann greindi hann frá því að sér hefði verið hótað líkamsmeiðingum og að börnin yrðu tekin af honum færi hann ekki í ferðina. Hann hafi afhent manni lykillinn að skútunni í [...], farið á hótel í [...] í viku og náð í meðákærða H-kk-þf í [...]. Óveður hafi valdið því að þá vantaði birgðir og eldsneyti sem þeir hafi reynt að fá á Austurlandi án árangurs og því siglt suður fyrir land. F-x-x, sem væri kunnur staðháttum á Íslandi, hafi sagt honum hvar þeir ættu að hittast. Kvaðst hann ekki hafa haft vitneskju um fíkniefnin um borð og ekki þekkja aðilann sem hann hitti við Garðskagavita. Hann kvaðst hafa verið með veip- vökva því hann geti ekki tekið töflur.

Í skýrslutöku 29. júní 2023 kvaðst hann ekki muna hvenær hann hefði verði beðinn eða hver hafi beðið hann um að fara í ferðina. Grímuklæddir menn hefðu afhent honum lykil og miða með fyrirmælum um að fara til [...] til að sækja skútuna og sigla henni til [...] í [...]. Hann hafi beðið C um að setja sig í samband við þessa menn en C hafi sagt að hann þekkti þá ekki. Hann hafi rannsakað skútuna þegar hann kom um borð og séð Samsung- farsíma sem hann hafi ekki getað opnað. Hann hafi hitt mann í [...] sem hafi afhent sér 15.000 [...]. Kvaðst hann hafa verið í burtu í 4- 6 daga og þegar hann hafi komið aftur um borð hafi verið miði með fyrirmælum um að sigla til [...]. Ýmislegt hefði breyst og einhver verið að slípa um borð því allt verið í hvítu ryki og glertrefjum auk verkfæra. Hann hefði séð að leynihólf hefði verið útbúið í skútunni og reynt að kíkja í það en án árangurs. Játaði hann aðspurður að hafa vitað að hann væri að fara að sigla með eitthvað ólöglegt og kvaðst hafa vitað að sett yrði einhver „drulla“ um borð. Spurður hvað hann ætti við með „drulla“ svaraði hann hass, kókaín eða heróín. Verjandi óskað þá eftir því að ákærði yrði spurður hvort hann hefði grunað eða vitað það og kvaðst hann þá hafa grunað að fíkniefni yrðu sett um borð. Kvaðst hann fyrst hafa vitað um meðákærða H-kk-þf þegar hann hefði komið um borð í [...] og neitaði að hafa beðið hann að koma í siglinguna.

Í skýrslutöku 26. júlí 2023 neitaði hann að hafa tekið myndir af báta standi við [...] í [...] þann 22. mars 2023 og af hífingu skútunnar þann 23. mars 2023 en kvaðst hafa fengið þær sendar til sín. Staðfesti hann að hafa tekið myndir 27. mars 2023 á síma sinn á flugvelli og í flugvél klukkutíma síðar. Honum var bent á að slóð mynda 23. mars af hífingu og flutningi skútunnar væri sú sama og slóð myndanna 27. mars, en hann hélt sig við fyrri framburð. Játaði hann að hafa gist í sumarhúsi við [...] á [...]og hafa borgað leiguna, sem hann kvaðst hafa fengið að láni hjá [...] vinum. Kvað hann myndir í síma sínum teknar 11. maí 2023 inni í skútunni Cocotte m. a. af skáp hafa verið sendar til sín, vissi ekki hvernig, en sagði síðar að myndirnar hefðu verið sendar úr síma úr síma. Spurður um mynd í síma hans, tekna 21. maí, af bókun frá netfanginu [...] vegna gistingar í [...] fyrir tvo fullorðna sagði hann að „þeir“ hefðu ekki gist þar en gat ekki skýrt hverjir „þeir“ væru. Spurður um netfangið sagði hann þetta vera gamlan vin sem hann hefði ekki hitt í fjölda ára. Hann hefði reynt að fá lánaðan pening hjá þessum vini en það ekki gengið því hann hefði áður fengið lánað hjá honum og ekki borgað til baka. Sagðist hann síðar hafa reynt að fá D til að borga gistibókunina.

Ákærði H-kk-nf neitaði í skýrslutökum hjá lögreglu að hafa vitað af fíkniefnumum borð í skútunni. Kvað hann meðákærða P-kk-þf, sem hann þekkti ekki vel, hafa hringt í sig til [...]og beðið sig um að koma í siglingu kringum Ísland og aftur til [...]. Kvaðst hann ekki vita hver tilgangur ferðarinnar hafi verið. Flugmiði til [...] hafi verið sendur með tölvupósti en hann hafi ekki vitað hver greiddi hann. Kvaðst hann hafa farið um borð í skútuna í kringum 8. júní. Hann hafi sagt einum vini að hann væri að fara í siglingu en engum öðrum. Borin var undir hann millifærsla á 150.000 [...] frá reikningi hans þann 10. mars 2023 til fyrri eiganda skútunnar. Greindi hann frá því að þessi fjárhæð hefði verið lögð inn á reikning hans í nokkrum millifærslum. Kvaðst hann ekki vita hver hefði lagt inn á reikning sinn og ekki muna hver hefði beðið hann um að millifæra fjárhæðina til fyrrum eiganda skútunnar. Kvaðst hann ekki muna hvaða upplýsingum þjónustufulltrúi bankans hefði óskað eftir vegna millifærslunnar.

Í málinu liggja fyrir ítarleg gögn þar sem m. a. má finna ýmsar skýrslur, ljós-myndir, rannsóknir, símagögn og bílaleigusamning. Meðal annars liggja fyrir ítarlegar skýrslur um myndir, myndbönd og samskipti í blágrænum Samsung- farsíma, sem fannst efst í tösku í eigu ákærða P-x-x. Nákvæmar skýrslur um innihald, myndir, myndbönd og samskipti farsíma í eigu ákærðu, svo og skýrsla um kaup og notkun Iridium-gervihnattasíma, eru meðal gagna málsins. Einnig ljósmyndaskýrsla þar sem lýst er leitum um borð í skútunni, öllum þeim munum sem þar fundust og af leynihólfinu eins og það var í byrjun, þar til það hafði verið tekið niður. Þá liggur fyrir matsgerð Rannsóknastofu í lyfja- og eiturefnafræði, frá 10. júlí 2023, en samkvæmt henni reyndust öll sýni sem tekin voru úr 19 af 1615 einingum vera hass. Meðal gagna málsins er færsluyfirlit af bankareikningi ákærða H-kk-ef frá 2. janúar til 31. ágúst 2023 sem og millifærslukvittun vegna greiðslu kaupverðs skútunnar Cocotte þann 10. mars 2023 að fjárhæð 150.000 [...] af þeim reikningi. Þá liggur fyrir ítarleg skýrsla um greiðslu-kvittanir og notkun á greiðslukorti á nafni O sem fannst í Salomon- bakpoka í eigu ákærða P-x-x, með hverju voru keyptir m. a. hlutir sem fundust um borð í skútunni. Einnig skýrslur um samanburð slóða/kjarna upplýsinga ljósmynda í síma ákærða P-x-x, annars vegar af myndum teknum innan í flugvél sem ákærði staðfesti að hafa tekið á símann og hins vegar af skútunni Cocotte sem ákærði hefur neitaði að hafa tekið en kvaðst hafa fengið sendar. [...] lögregla tók skýrslur af forsvarsmanni flutningsfyrirtækisins G, H sem pantaði flutning skútunnar Cocotte og P, fyrrverandi eiganda skútunnar Cocotte, og liggja þær fyrir í málinu.

Ákærukafli II.

Fjallað er í byrjun málsatvikalýsingar um að upphaf rannsóknar málsins megi rekja til komu ákærða J-x-x til landsins þann 22. júní 2023 og tengingar lögreglu við skútuna Cocotte í kjölfarið. Er þar lýst ferðum ákærða dagana 22.- 24. júní 2023 fram að handtöku og vísast til þess.

Rannsókn á símasamskiptum ákærða J-x-x á samskiptaforritinu Signal leiddi í ljós að Q stofnaði spjallhóp þriggja aðila, ásamt F og ákærða undir nafninu R, þann 21. júní 2023 og fær ákærði skilaboðin: „Þá er komið að þessu“. Kemur fram að ákærði eigi að fara til Íslands morguninn eftir, leigja ákveðna tegund bílaleigubíls, kaupa ýmiss konar búnað, m. a. mótor, gúmmíbát, bensín, rafstöð og matvöru, afhenda hið keypta [...]aðila sem kæmi frá hafi, skila bílnum og fljúga heim. F bað ákærða um persónuupplýsingar til að geta keypt flugmiða. Skömmu síðar fékk ákærði senda skjámynd frá F af flugbókun fyrir flug 22. júní til Íslands. Samkvæmt gögnum sem aflað var frá flugfélaginu [...] hafði flugið verið bókað og greitt af D með greiðslukorti sem endar á [...], með gildistíma til [...]. Í samskiptunum kom einnig fram að ákærði ættiað sækja pening og kort í [...] í [...] fyrir ferðina. Þá kom þar fram að skilaboðin myndu eyðast eftir átta klukkutíma.

Meðal þess sem kemur fram í samskiptum ákærða við Q og F á Signal sem hefjast um kl. 21:30 þann 23. júní er að F segir að höfn gangi ekki, það sé hættulegt og að ákærði verði að athuga hvort hann finni annan stað. Segir ákærði að valinn hafi verið virkilega lélegur staður og fær það svar að þeir verði að vera jákvæðir og reyna að finna lausn. Ákærði segist vera að leita og fær þá send skilaboðin „Þeir hafa bráðum ekki borðað í 5 daga og ekkert bensín og ekkert rafmagn, þeir eru alveg búnir á því“. Ákærði segist vera stressaður fyrir því að keyra að iðnaðarhúsnæði við vatnið því þar væri fólk, sendir mynd af smábátahöfn í Keflavík og segir það vera upplagðan stað en fær svar um að það sé of langt í burtu. Ákærði finnur annan stað, sem hann segir fullkominn því þar sé bara bíll og ein myndavél. Hann er spurður hvort hann geti snúið þannig að myndavélin sjái ekkert og svarar hann því að hún vísi út á veginn. Ákærði fær þá senda mynd af Garðskagavita á korti. Ákærði sendir til baka mynd af fjörunni og segir þetta gerlegt fyrir utan að það sé fólk á staðnum. Ákærði er spurður hvort nokkur hafi elt hann eða verið nálægt honum sem virki grunsamlegir. Ákærði spyr þegar maðurinn er að koma að landi hvort hann þurfi ekki að koma honum frá öllu fólkinu og fær svarið: „Því færri, því betra.“ Ákærði fær senda mynd af báti LHG og staðsetningu. Ákærði segir að þeir hafi pakkað og hann drifið sig því að fólk hafi staðið á kantinum og horft. Maðurinn hafi ekki viljað bátinn, sem ákærða er sagt að henda við hótelið. Ákærða er þakkað fyrir og sagt að kaupa sér miða heim. Síðan segir: „Og svo krossum við bara allir puttana og vonum að það verði ekki vesen með Landhelgisgæsluna.“ Að morgni 24. júní er ákærða sagt að eyða appinu áður en hann fari út á flugvöll, bara öryggisins vegna. Ákærða var eytt úr spjallhópnum um klukkutíma síðar.

Rannsókn á síma ákærða leiddi í ljós samskipti ákærða við unnustu hans á Messenger, annars vegar dulkóðuð og hins vegar venjuleg. Ákærði sendi unnustunni í dulkóðuðum samskiptum mynd af seðlabúnti og á henni stendur: „Er búinn að taka út smávegis vasapening fyrir ferðina.“ Unnustan svarar m. a.: „Omg. Þú ert heimskur. Svo lengi sem þú kemur heim aftur. Þá er ég ekki stressuð. Gerðu það sem þú þarft að gera, ástin.“ Þá fundust í síma ákærða SMS- skilaboð, send 12. september 2022 til Q, þar sem stendur: „Hvað svo vinur?“ Einnig fundust í símanum samskipti við fyrrum vinnuveitanda þar sem ákærði kveðst vera veikur 22. og 23. júní og ekki komast í vinnu. Ákærði J-x-x kvaðst í skýrslum hjá lögreglu hafa hitt mann að nafni J-x-x, í fyrsta skipti á bar í [...] þremur til fjórum vikum fyrir ferðina. Hann gat ekki gefið skýringu á að hafa sent SMS- skilaboð til S í september 2022. Kvaðst hann hafa þekkst boð S um að fara til Íslands og útvega þar ýmsa muni og matvöru og afhenda mönnum á skútu við Ísland. Tveimur dögum fyrir ferðina hafi S haft samband á Signal og sagt: „nú er þetta að gerast“, en honum hafi ekki þótt athugavert að nota dulkóðað forrit. S héti Q á Signal, hann sjálfur R og þriðji þátttakandi hafi verið F, sem hann þekkti ekki. Í Kaupmannahöfn hafi hann fengið 20.000 [...] og greiðslukort hjá óþekktum manni til vörukaupanna. Hann gat ekki skýrt hvers vegna hann hefði sent unnustu sinni mynd af peningunum á leynilegu spjalli meðan önnur samskipti hafi verið á venjulegu spjalli. Hann kvaðst ekki vita hver hefði greitt eða bókað hótelgistinguna og flugið. Hann gat ekki útskýrt samskipti á Signal þar sem fram kom að það væri hættulegt fyrir skútuna að leggjast að höfn á Íslandi og að hann hefði verið stressaður að keyra að iðnaðarhúsnæði við höfnina í Garði því að þar væri svo margt fólk. Kvaðst hann hafa afhent vörurnar manni sem hafi litið út fyrir að vera [...]en hann hafi aldrei hitt hann áður og ekki vitað nafn hans. Neitaði hann að hafa vitað af fíkniefnunum í skútunni og að ferðin væri tengd fíkniefnum. Kvaðst hann hafa verið að gera mönnunum greiða til að búa til sambönd.

Meðal rannsóknargagna eru öll samskipti ákærða á Signal- spjalli, sem var stofnað 21. júní 2023, og samskipti hans við unnustu og vinnuveitanda, gögn um flugmiðakaup fyrir ákærða til Íslands þar sem fram kemur að greitt hafi verið fyrir flugið með greiðslukorti D, auk þess sem lögregla í [...]tók skýrslur af móður hans og unnustu.

Framburður ákærðu og vitna fyrir dómi Ákærði P-x-x neitaði sök varðandi ákærukafla I. en játaði sök samkvæmt ákærukafla III.

Ákærði kvað tilgang ferðarinnar hafa verið flutning sinn til [...]. Kvaðst hann ekki vita hver væri eigandi skútunnar Cocotte en halda að það væri einhver maður sem héti C, því það væri eini maðurinn sem hann hefði verið í sambandi við. Spurður hvernig ferðin hefði komið til kvaðst hann hafa lent í árekstri fyrir mörgum árum og skemmt mótorhjól í eigu mótorhjólaklúbbsins [...], sem hafi verið á eftir sér síðan og viljað fá skaðabætur. Þegar hann hafi ætlað að fara heim hafi komið til tals að hann myndi sigla í stað þess að fljúga. Hann hafi talað við mann á mótorhjóli í [...] og þangað komið milliliður að nafni C. Hann hafi þekkt meðákærða H-x-x svolítið fyrir ferðina því hann hafi verið nágranni ömmu hans fyrir 20 árum. Kvaðst hann ekki vita hvers vegna meðákærði H-kk-nf hefði verið með honum í skútunni en þeir hlytu að hafa frétt það frá þessum millilið C, sem hefði ekki viljað að ákærði færi einn þessa löngu leið. Aðspurður hvar báturinn hafi verið kvaðst hann hafa siglt frá [...] til [...] þar sem hann hafi náð í meðákærða H-kk-þf. Hann hafi ekki vitað hvort hann ætti að fá greitt fyrir ferðina en hann hafi átt að fá skútuna til eignar þegar hann kæmi til [...]. Hann hafi ekki spurt hvers vegna flytja ætti skútuna til [...], hann hafi bara viljað fara heim með kassa og pappíra sem væri erfitt að fara með í flugi út af yfirvigt.

Aðspurður kvaðst hann fyrst hafa fengið aðgang að skútunni þegar hann sótti hana til [...]. Spurður hvort hann hefði séð skútuna á landi í [...] kvað hann vera svolítið langt síðan, hann hafi séð mynd af skútunni á landi en kvaðst ekki vita hvort það hefði verið í [...] eða [...]. Kvaðst hann ekki muna hvort hann hefði verið í [...] í mars sl. en kannaðist við að bílaleigubíll hefði verið leigður í hans nafni 6. mars sl. en vinur sem hafi ekki bílpróf hafi fengið sig til að keyra. Netfangið á bílaleigusamningnum [...] ætti vinur sem héti D, hann myndi ekki eftirnafn hans en þeir hefðu veitt saman. Aðspurður kvaðst hann hafa hitt D í flugvélinni á leið frá [...] og hann hafi spurt hvort hann vildi keyra hann og aðra félaga um í [...]. Hann hafi átt að hitta lækni eftir 14 daga og því játað því.

Myndir sem fundust í síma ákærða voru bornar undir hann. Staðfesti hann að mynd af bíl væri eins og bíllinn sem hann leigði. Myndin var tekin 23. mars sl. og fannst í síma hans og var hann spurður hvort hann hefði skýringar á því. Kvaðst hann hafa tekið myndina af öðrum síma. Beðinn um að útskýra það kvaðst hann ekki muna, hann hefði verið fullur í nokkra daga en hinir tekið bílinn, hann vissi ekki hvort þeir hefðu tekið myndina eða hvort myndin væri frá C. Enn spurður hvernig hann hefði fengið myndirnar kvaðst hann ekki vita hvað það heitir þegar myndir fari á milli tækja.

Aðspurður hvort ákærði hefði tekið myndir af skútunni á landi, teknar 23. mars 2023, sem fundust í síma hans, kvað ákærði þetta vera fyrstu myndirnar sem hann hefði fengið sendar en kvaðst ekki muna hvernig. Spurður hvort hann hefði tekið ljósmynd af síma eða þær flust á milli tækja kvað hann myndir hafa verið sendar til sín nokkrum sinnum en í eitt eða tvö skipti hefði hann tekið mynd af Samsung i Pad. Tók hann fram að hann hefði sjálfur tekið myndir innan í skútunni á sinn síma en kvaðst ekki hafa hugmynd um hvenær það var. Staðfesti hann að hafa tekið mynd þann 27. mars 2023 um borð í flugvél í [...]. Þá kannaðist hann við að hafa flogið frá [...] til [...] 8. maí 2023. Spurður hvort hann kannaðist við mynd af sumarhúsi á [...] sem sýndi bókun 9.– 19. maí 2023 og hafa verið þar á þessum tíma kvaðst hann hafa leigt húsið með sjómannskollegum þeim sem hefðu verið með honum í bílaleigubílnum. Neitaði hann að sú dvöl hafi tengst skútunni og kvaðst fyrst hafa séð hana síðar.

Kvaðst hann hafa séð skútuna fyrst í júní í [...] þegar hann hefði sótt hana, siglt þaðan til [...] og síðan ekki verið um borð í 6 – 9 daga. Beðinn um að útskýra að hafa sags tí lögregluskýrslu hafa verið burtu í 4 – 6 daga kvaðst hann líklega hafa verið 6 – 9 daga í burtu. Eldri maður hefði komið um borð, látið sig fá um 15.000 [...] og sagt sér að taka frí. Aðspurður hvort eitthvað hefði verið breytt þegar hann kom aftur um borð játaði hann því og kvað box hafa verið komið á bak við og búið að líma lín ó leum- dúk á þann vegg, hann hefði reynt að banka á vegginn og kíkja í án árangurs. Þá hefðu verið komin verkfæri um borð og skútan verið skítug. Maðurinn hefði ekki verið um borð heldur hefði hann fengið upplýsingar frá C í [...] um að lykillinn væri við mælaborðið.

Aðspurður hvort hann hafi grunað á einhverjum tímapunkti að verið væri að koma einhverju ólöglegu fyrir í skútunni kvaðst hann ekki vita hvað hann ætti að segja, hann hafi verið taugaveiklaður um að það gæti e. t. v. verið eitthvað ólöglegt en kvaðst aðspurður alls ekki hafa vitað að þetta væru fíkniefni. Nánar spurður kvaðst hann hafa velt fyrir sér hvort eitthvað ólöglegt væri í hólfinu. Neitaði hann að hafa staðið að því að útvega, kaupa, selja eða koma fíkniefnunum fyrir í hólfinu, ekki hafa komið nálægt því að útbúa það og ekki vita hver væri eigandi efnanna. Spurður hvað hann hafi átt við í lögregluskýrslu þegar hann sagðist hafa vitað að einhver „drulla“, þ. e. hass, kókaín eða heróín, yrði sett í hólfið kvað hann þýðinguna mjög slæma. Hann hafi sagt að hann hafi verið taugaveiklaður vegna hólfsins og hafa haldið að það væri eitthvað slæmt í því. Hann hafi ekki nefnt þessi efni sjálfur heldur hafi lögreglan spurt hann um þessi tilteknu efni. Ákærði kvaðst vera á Signal en neitaði að hafa verið í sambandi við einhvern þar og ekki þekkja notendanöfnin Q og F.

Spurður um samskipti í síma hans við aðila að nafni T kvaðst hann ekki þekkja til hans og ekki hafa átt nein samskipti við hann. Myndir sem fundust í síma ákærða innan í skútunni teknar 11. maí 2023 voru bornar undir hann. Kvað hann flestar myndirnar hafa yfirfærst frá i Pad í eigu C þar sem þeir hefðu setið saman og C spurt hvort hann gæti siglt þessum báti. Þeir hafi lent í vélarbilun fyrir utan [...] eða við landhelgi Íslands en ekki haft nægar rafhlöður til að endurræsa mótorinn. Hann hafi róið í land við Garðskagavita, hitt fólk sem hafi verið þar á bíl og það hafi afhent bensín. Aðspurður hvort þar hafi verið fleiri en einn maður kvað hann hafa verið fullt af fólki en ekki hafi allir verið að hjálpa. Kvaðst hann ekki hafa þekkt manninn sem hafi hjálpað sér og hvorki hafa hitt né talað við hann áður. Aðspurður hvort hann hafi óskað eftir aðstoð kvaðst hann hafa hringt í B á [...], hann hafi fengið símanúmerið hjá honum ef hann skyldi lendaí háska en kvaðst ekki muna hver hafi látið hann fá númerið. Kvaðst hann aðspurður hafa hringt úr skiparadíóinu en símar þeirra H-x-x hefðu báðir verið batteríslausir.

Ákærði var spurður um blágrænan Samsung- farsíma sem fannst um borð í skútunni. Fyrst kvað hann símann alltaf hafa verið um borð í skútunni en síðan að síminn hefði örugglega verið um borð þegar hann kom í annað skipti um borð í skútuna í [...]. Þeir hafi oft reynt að opna hann án árangurs. Mynd á þeim síma af kvittun á nafni P-x-x O-x-x vegna leigu og flutnings á báta standi var borin undir hann. Kvað hann ekkert kannast við þetta en einhver hefði gert þetta í sínu nafni og á heimilisfangi foreldra sinna og að það væri pirrandi að hafa fengið þessa mynd senda. Ákærði kvaðst aðspurður hafa verið í [...] í maí 2023. Aðspurður hvernig stæði á því að sími ákærða og blágræni Samsung- síminn hefðu komið upp í sendum í [...] á sama tíma sagði hann að þeir hefðu reynt að opna símann af því að sinn sími hefði verið batteríslaus.

Aðspurður hvort Iridium- gervihnattasími hafi verið um borð í skútunni og hvernig hann hafi komist þangað kvaðst hann hafa fengið hann hjá C í [...]. Aðspurður um skjámynd af kaupnótu þess síma sem hafi fundist í síma ákærða kannaðist hann ekki við það og kvaðst aldrei hafa séð nótuna áður. Hann kannaðist við að eiga svartan Salomon- bakpoka sem fannst um borð í skútunni, þar sem fannst kreditkort á nafni O. Kvaðst hann hafa hitt O í [...] eða [...], þeir hafi skemmt sér saman í 14 daga og O gleymt kortinu hjá ákærða sem hafi ætlað að skila því. O hafi ekki tengst eða vitað af ferðinni.

Ákærði játaði því aðspurður að hafa keypt mótor sem var um borð í skútunni í verslun í [...] en kvaðst hafa greitt með reiðufé en ekki kreditkorti. Ákærða voru sýndar myndir, annars vegar af greiðslukvittun vegna greiðslu með því kreditkorti vegna kaupa á mótor í verslun í [...] og hins vegar af manni í búð. Var hann spurður hvort myndin af manninum væri af honum. Ákærði svaraði „ef þetta er ekki O“ sem hafi verið að kaupa mikiðaf græjum fyrir bátinn sinn en myndin væri slæm. Ákærði játaði því að hafa keypt fyrir reiðufé í versluninni.

Ákærði kvaðst aðspurður aldrei hafa spurt í hvaða tilgangi ætti að sigla skútunni til [...]. Aðspurður hvort hann hefði átt eitthvað af 157 kg af hassi, 40,52 gaf maríhúana og veip- pennum sem fundust um borð í skútunni kvaðst ákærði aðeins eiga veip- pennana. Hann kvaðst hafa ruglast við þingfestingu málsins og játa nú sök samkvæmt ákærukafla III. en hann eigi veip- pennana sem ákært hafi verið fyrir. Kvaðst hann aðspurður hafa neytt hass og maríhúana í 40 ár en neitaði að hafa selt fíkniefni.

Ákærði sagði aðspurður netfangið [...] á nokkrum skjölum vera netfang vinar síns sem hann hafi misnotað í mörg ár og fengið mikið lánað af peningum hjá, en vinurinn hafi borgað marga miða vegna flugs milli [...] og [...] fyrir ákærða. Neitaði hann aðspurður að það hafi tengst skútusiglingunni og kvaðst aðeins hafa verið í sambandi við mann sem heiti B.

Ákærði H-kk-nf kvaðst aðspurður hafa komið frá [...] á ferð norður af Íslandi og til baka til [...]. Nánar spurður hvert förinni hafi verið heitið sagði ákærði að sigla hafi átt út á opið haf og til eyju norðan við Ísland og svo til [...]. Hann hafi komið um borð í skútuna í [...] 7. eða 8. júní en meðákærði P-x-x hafi sótt sig á lestarstöðina. Kvað hann meðákærða P-kk-þf hafa hringt í sig til [...] og spurt hvort hann vildi fara í ferðalag. Kvaðst hann ekki muna hvort þeir hefðu verið í samskiptum undanfarin ár. Aðspurður kvaðst hann ekki minnast þess að hafa átt að fá greitt fyrir ferðina og ekki vita hver hafi borgað fyrir flugið. Meðákærði P-x-x hafi sagt að séð yrði um það. Kvaðst hann aðspurður hafa þekkt meðákærða P-x-x fyrir ferðina því P-x-x hafi verið nágranni ömmu sinnar. Kvaðst hann ekki geta skýrt hvers vegna D hafi greitt fyrir flugmiðann.

Aðspurður hvers vegna þeir hafi komið við á Íslandi kvað hann þá ekki hafa átt að gera það en lent í vélarbilun og þurft að taka bensín. Kvaðst hann ekki hafa spurt um tilgang ferðarinnar og hafa haldið að meðákærði P-kk-nf ætti skútuna. Neitaði hann að hafa notað Iridium- gervihnattasíma sem fannst um borð. Kvaðst hann hafa séð meðákærða P-kk-þf nota símann en ekki vita við hvern hann talaði eða um hvað. Kvaðst hann ekki muna hvort meðákærði P-x-x hefði átt í símasamskiptum áður en hann fór frá borði við Garðskagavita en kvaðst halda að P-x-x hefði talað við einhvern. Aðspurður kvað hann meðákærða P-x-x hafa sagt að hann ætlaði að ná í bensín, vistir og verkfæri til að laga vélina. Kvaðst hann aðspurður hvorki hafa séð né þekkt meðákærða J-x-x, áður en þeir voru handteknir.

Kvaðst hann aðspurður ekki hafa grunað að ólögmætur varningur væri um borð. Hann kvaðst ekki geta útskýrt mynd sem fannst í síma hans, þar sem greina má pakkn-ingar eins og þær sem fíkniefnin voru í, sem fundust um borð í skútunni, því myndin væri svo óskýr. Kannaðist hann ekki við að hafa tekið neinar myndir en kvaðst hafa fengið sendar myndir á Messenger. Nánar spurður hvort hann hefði einhverjar skýringar á þessu kvaðst hann ekkivita hvers vegna vinur sinn U hafi sent sér þannig mynd.

Sækjandi greindi frá því að í skútunni hefði verið svartur Salomon- bakpoki sem ákærði P-x-x hafi kannast við að eiga og í honum verið greiðslukort á nafni O. Ákærði var spurður hvort hann þekkti O en ákærði neitaði því. Beðinn um skýringar á því að samkvæmt færsluyfirliti af bankareikningi hans hafi hann greitt O 15.000 [...] þann 9. maí 2023 kvað hann það hafa verið lán til O. Spurður hvers vegna hann hefði neitað að þekkja O kvaðst hann hafa haldið að verið væri að spyrja hvort hann hefði vitað að kortið væri í bakpokanum. Kvaðst hann þekkja O og hafa lánað honum peninginn af því að hann hefði beðið um það.

Borið var undir hann að á færsluyfirliti bankareiknings hans sjáist að 10. mars 2023 hafi hann greitt 150.000 [...] til fyrri eiganda skútunnar Cocotte, P. Kvaðst hann ekki hafa hugmynd hver það væri. Þessi fjárhæð hafi verið ranglega greidd inn á reikning sinn meðan hann var á sjó án hans vitundar, kvaðst hann hafa greint bankastarfsmanni frá því og fjárhæðin endurgreidd í samráði við bankastarfsmanninn. Aðspurður hvort hann hafi haft upplýsingar um það hver hafi lagt inn hjá honum kvað hann hafa verið hringt í sig út á sjó og sér tjáð að lagðar hafi verið inn á hann 150.000 [...]. Kannaðist hann ekki við að í febrúar hefðu verið lagðar sex 25.000 [...] greiðslur inn á reikninginn. Ákærði var spurður hvort það hefði verið vegna þessara greiðslna sem hann hefði beðið um millifærslu á 150.000 [...] eða hvort það hefði verið vegna annarra greiðslna. Kvaðst hann hafa uppgötvað þegar hann kom í land að það væri þessi fjárhæð. Aðspurður hvort hann hefði gefið bankastarfsmanninum upplýsingar um hvert ætti að endurgreiða kvaðst hann ekki hafa vitað hver hefði lagt inn hjá sér. Neitaði hann að hafa vitað hver væri móttakandi millifærslunnar og sömuleiðis því að hafa haft vitneskju um skútu. Borið var undir hann að samkvæmt færsluyfirliti bankareiknings hans hefðu þrír nafngreindir aðilar lagt, hver um sig, tvívegis inn hjá honum 25.000 [...] dagana 4. og 5 febrúar 2023, eða samtals 150.000[...]. Ákærði kannaðist ekki við þá aðila og kvaðst ekki vita hvers vegna þeir hefðu lagt inn á hann þessar greiðslur. Ákærði var spurður hvers vegna hann hefði endurgreitt P, þar sem hún hefði ekki lagt inn hjá honum. Kvaðst hann þá hafa fengið símhringingu frá þorpi á [...], honum verið sagt að rangar fjárhæðir hefðu verið lagðar inn og hann fengið kortaupplýsingar um hvert hann ætti að endurgreiða.

Aðspurður hvort hann kannaðist viðmann að nafni D kvaðst hann þekkja nokkra en nánar spurður játaði hann því að þekkja einn D. Borið var undir ákærða að 20. janúar sl. hefðu verið lagðar inn hjá D 30.000 [...] af bankareikningi hans. Ákærði kvaðst hafa lánað D en þeir væru á sama skipi. Kannaðist hann við að hafa verið í símasamskiptum við D en kvaðst ekki muna hvort það hefði verið vegna skútusiglingarinnar. Kvaðst hann aðspurður aldrei hafa spurt hvert væri tilefni siglingarinnar og ekki vitað hversu löng siglingin yrði. Kannaðist hann ekki við að eitthvað hefði verið skrýtið er hann kom um borð í skútuna nema að hún lyktaði af bensíni.

Kvaðst hann aðspurður hafa verið í sambandi við eldri systur sína fyrir ferðina. Hana hafi langað til að hittast í [...] að ferð lokinni. Þá kvaðst hann aðspurður hafa gefið þrjár skýrslur hjá lögreglu á [...] sem hafi verið erfitt því hann hafi ekki skilið allt. Játaði hann að hafa verið í hassneyslu en neitaði að stunda sölu eða dreifingu slíkra efna.

Ákærði J-x-x kvaðst hafa farið til Íslands til að skila af sér mat og öðru dóti. Aðspurður til hverra kvað hann það hafi verið til manna á báti út á hafi. Aðspurður hvar og hvenær hann hafi fengið upplýsingar um þessa menn kvað hann mann að nafni S, sem hann hafi ekki þekkt, hafa haft samband við sig nokkrum dögum fyrir ferðina. Kvaðst hann aðspurður eiginlega engar upplýsingar hafa fengið um hvað hann ætti að gera, bara að hann ætti að kaupa mat en hann hafi ekki spurt hvers vegna. Hann hafi tekið þetta að sér án greiðslu því hann vonaðist til að fá þetta endurgoldið. Nánar spurður um það kvað hann kærustu sína hafa átt í vandræðum með ákveðna aðila, glæpamenn, sem hann hafi vonast til að myndu hætta, en hann hafi tekið kærustuna frá einum þeirra og þá hafi þróast vandamál. Aðspurður hvort hann hafi fengið nákvæm fyrirmæli um hvað ætti að gera kvaðst hann hafa átt að fara til Íslands, kaupa ákveðna hluti, hitta menn og láta þá fá hlutina. Kvaðst hann aðspurður ekki hafa átt að láta neinn vita að verkefninu loknu.

Kannaðist hann við að hafa verið í samskiptum á Signal undir nafni R og kvaðst halda að S hafi notað Q en ekki vita hver F væri. Aðspurður hvernig S hafi upphaflega haft samband kvaðst hann hafa hitt S á klúbbi og svo hafi þeir verið í samskiptum í síma. Staðfesti hann að hafa hitt mann sem talað hafi verið um í Signal- samskiptunum og hafa fengið hjá honum kreditkort og 20.000 [...]. Kvaðst hann aðspurður ekki hafa vitað hvers vegna samskiptin hefðu átt að eyðast eftir átta klukkutíma, honum hefði þótt það eðlilegt og engar spurningar hefðu vaknað við það. Kvaðst hann ekki hafa spurt hvers vegna ætti frekar að nota reiðufé en kort í verslunum og honum hefði þótt eðlilegt að nota reiðuféð sem hann hafi fengið. Kvaðst hann ekki hafa verið búinn að segja kærustu sinni frá ferðinni til Íslands þegar hann sendi henni mynd þann 21. júní af peninga búnti sem á hafi staðið að hann væri búinn að taka út smávegis vasapening fyrir ferðina. Staðfesti hann að myndin hefði verið af peningunum sem hann hefði fengið afhenta fyrir ferðina. Aðspurður hvað kærastan hefði átt við í svari þar sem segi að hún sé ekki stressuð svo lengi sem hann skili sér heim og geri bara það sem hann þurfi að gera, kvað ákærði hana bara hafa tekið svo til orða.

Kannaðist hann við að hafa fengið nákvæmar upplýsingar um hvenær og hvað hann ætti að gera í Signal- samskiptunum við Q og F. Kvaðst hann ekki vita hvers vegna F hefði sent mynd af staðsetningu og báti LHG, spurningar hefðu vaknað á þeim tímapunkti án þess að hann hefði spurt nánar út í það. Neitaði hann að sig hefði á einhverjum tímapunkti grunað að verið væri að flytja fíkniefni eða eitthvað annað ólöglegt. Kvað hann aðspurður engar spurningar hafa vaknað um að eitthvað ólögmætt væri í gangi, þó að sendur væri maður frá [...] til að kaupa vistir og hluti sem væru fullkomlega löglegir. Kvaðst hann aldrei hafa spurt hvers vegna mennirnir gætu ekki farið sjálfir í land til að kaupa búnað og vistir. Aðspurður hvort það hefði verið einhver ástæða fyrir því að hann hefði greint frá í samskiptunum að fólk hefði staðið á kantinum og horft á þegar þeir voru í fjörunni kvaðst hann telja að það skipti ekki neinu máli. Spurður hvers vegna hann hefði þá verið að segja frá því kvaðst hann bara hafa skrifað það á þeim tíma. Staðfesti hann að hafa sent skilaboð um að hafa sagst verið stressaður við höfnina við afhendingu vistanna en það hefði verið vegna þess að hann hefði verið inni á einkalóð og ekki vitað hvernig hlutirnir væru í ókunnu landi.

Ákærði kvaðst ekki þekkja meðákærðu P-x-x og H-kk-þf og aldrei hafa séð þá áður eða rætt við þá. Staðfesti hann að hafa sent SMS- skilaboð þann 12. september 2022 til aðila sem hann hafi haldið að væri S, í því skyni að komast í samband við hann en S hafi ekki svarað. Aðspurður kvaðst hann ekki hafa þekkt S þegar hann sendi skilaboðin og að þau hafi einfaldlega verið kveðja eins og að segja „hæ vinur“.

Ákærði kvaðst ekki hafa hugmynd um hver hefði bókað flugið til Íslands en hafa fengið upplýsingarnar sendar með tölvupósti. Þá kannaðist hann ekki við D.

Vitnið D kvaðst búa í [...] og þekkja ákærða P-x-x sem einnig hafi búið þar. Hann kvaðst einnig þekkja ákærða H-kk-þf en þeir væru frá sama bæ og ynnu á sama skipi en kvaðst ekki þekkja ákærða J-x-x. Staðfesti hann að netfang sitt væri [...] og símanúmerið [...] en kannaðist ekki við númerið [...]. Kannaðist hann aðspurður við að hafa greitt fyrir flug ákærðu H-x-x og J-x-x með greiðslukorti sínu og kvað ákærða P-x-x hafa beðið sig um að lána sér fyrir því. Aðspurður kvaðst hann ekki heyra oft í P-x-x en það kæmi fyrir. Aðspurður hvers vegna hann væri þá að lána honum ítrekað peninga kvað hann P-kk-þf alltaf endurgreiða. Aðspurður hvernig stæði á því að í mars 2023 hefði verið leigður bíll á nafni ákærða P-x-x í [...] en netfangið [...] gefið upp kvað hann P-x-x hafa beðið sig um hjálp sem hann hafi veitt. Kannaðist hann við að hafa ferðast með ákærða P-kk-þgf í [...] í mars 2023 og aðspurður hvað þeir hafi verið að gera kvað hann frænku ákærða P-x-x hafa veikst af krabbameini. Aðspurður um greiðslu ákærða H-kk-ef á 30.000 [...] til hans þann 20. janúar 2023, svaraði hann því til að hann hafi fengið þá peninga lánaða hjá ákærða H-kk-þgf og spurður hvers vegna kvað hann þá vera á sama togara og græða mikinn pening. Hann kvaðst ekki nota Signal og kannaðist ekki við notendanöfnin Q og F eða nafnið S. Kvaðst hann hitta ákærða H-kk-þf nánast daglega og tala við hann í síma. Kannaðist hann ekki við skútuna Cocotte og kvaðst ekki hafa vitað að ákærðu P-x-x og H-x-x hefðu farið í skútusiglingu að Íslandsströndum.

Rannsóknarlögreglumaður Ú, sem stjórnaði rannsókn málsins frá upphafi, kvað lögregluna hafa komist á snoðir um málið því saga ákærða J-x-x hjá tollvörðum hafi þótt ótrúverðug. Hann hafi heimilað tollvörðum að skoða síma sinn og þeir séð skilaboð í Signal- samskiptum um að hann ætti að útvega ýmsan búnað hér á landi. Lögregla hafi fylgst með honum kaupa þann búnað og fylgt honum eftir í átt að Keflavík og þar um slóðir. Hlustað hafi verið á síma hans og eftirfararbúnaði komið fyrir í bílaleigubifreið hans.

Við handtöku hafi ákærðu ekkert þóst vita um málið en rannsókn hafi leitt í ljós að ákærðu hafi komið meira að skipulagningu og undirbúningi þessa fíkniefnasmygls en þeir létu í veðri vaka. Rannsókn hafi leitt í ljós að ákærði P-x-x hafi verið með „burner“-síma sem hann hafi ekki sagt frá, þ. e. blágrænan Samsung- síma skráðan á nafn M. Ákærði P-x-x hafi sagt að einu samskipti sín við þennan hóp, sem hann hafi verið að vinna fyrir að eigin sögn, hafi verið með miðum sem hann hafi fengið afhenta og í skútunni með fyrirmælum, en engir slíkir miðar hafi fundist. Ákærði P-x-x verið með „burner“-símann til að hafa samband við aðra þá sem hafi komið að málinu í [...] og á [...]. Fyrst hafi hann sagt símann hafa verið í skútunni þegar hann sótti hana til [...] en engin merki hafi verið um að skútan hafi verið sótt þangað. Hann hafi sagt að síminn hafi verið allan tímann um borð í skútunni en rannsóknargögn hafi sýnt að síminn hafi verið á sömu stöðum og sími ákærða P-x-x, m. a. farið um [...] og til [...] á tímabilinu 2. eða 3. mars, fram að því er þeir sigldu frá [...] til Íslands. Þá hafi ekkert hafi komið fram við rannsókn málsins sem hafi tengt ákærða P-x-x við samtök [...].

Fjöldi mynda og myndbanda hafi fundist í síma ákærða P-x-x og í „burner“-símanum, t. a. m. myndir teknar 23. mars 2023, sem ákærði hafi neitað að hafa tekið þegar þær voru bornar undir hann. Slóð þeirra mynda væri sú sama og slóð annarra mynda sem hann hafi viðurkennt að hafa tekið sjálfur. Þetta hafi verið sérstaklega skoðað af tölvunarfræðideild sem hafi talið meiri líkur en minni að myndirnar hafi allar verið teknar á síma ákærða P-x-x. Kvað hann eiga að sjást á slóðinni og kjarna upplýsingum mynda hefðu þær flust úr Samsung i P adyfir í síma ákærða. Um hvort sitt tækið væri að ræða og slóð/kjarna upplýsingar myndanna ættu þá að vera mismunandi en hafi verið þær sömu.

Ákærði P-x-x hafi verið spurður um vitneskju varðandi efnin um borð og hann hafi sagt að hann hafi vitað að það yrði sett einhver „drulla“ um borð en verjandi síðan beðið um að ákærði yrði spurður hvort hann hafi vitað eða grunað það og þá hafi ákærði sagt aðhann hafi grunað það. Þegar ákærði hafi verið spurður nánar um hvað hann ætti við með „drullu“ hafi hann sjálfur nefnt efnin hass, kókaín og heróín. Lögreglan hafi ekki borið undir ákærða hvort hann ætti við þessi tilteknu efni.

Aðspurður hvort ákærðu hafi verið samvinnuþýðir kvað hann þá hafa verið kurteisa en ákærði P-x-x hafi til að mynda vitað mun meira en hann hafi upplýst á fyrstu stigum málsins og hans framburður borið þess merki að hann héldi alltaf eftir upplýsingum. Fingraför hans í rannsóknargögnum hafi verið mörg, hann hafi til að mynda ekki greint frá „burner“- símanum eða samskiptum við aðra einstaklinga sem tengdust málinu í gegnum þann síma, m. a. F o. fl. Ákærði hafi ekki greint frá myndum á símanum sem hann hafi sagst hafa fengið sendar 23. mars, fyrr en þær voru bornar undir hann. Ákærði hafi tekið mynd með „burner“- símanum af geymslustað skútunnar og mynd með sínum eigin síma þegar skútan var komin á geymslustað. Nafn hans hafi verið á reikningi fyrir leigu á báta standi fyrir skútuna, sem hafi verið flutt til [...]. Rannsóknargögn málsins hafi sýnt aðkomu aðallega ákærða P-x-x að mörgum þáttum við undirbúning og skipulagningu. Ekki hafi komið fram við rannsóknina hver hafi keypt efnin, hvar eða hvernig þau hafi verið flutt í skútuna. Um borð í skútunni hafi fundist vakúmpökkunarvél og - plast og því telji lögregla að efnunum hafi verið pakkað um borð. Ákærði P-x-x hafi keypt ýmislegt í aðdraganda ferðarinnar og leitað að upplýsingum um verkfæri í síma sínum um miðjan maí, en álíka verkfæri hafi fundist um borð, svo sem t. d. borvél og slípirokkur, sem tengi hann við skipulagninguna. Þá hafi ákærði P-kk-nf ekki greint lögreglu frá D eða að D hafi keypt flugferðir milli landa, aðrar ferðir, gistingu o. fl. Fingraför D hafi einnig verið úti um allt í rannsóknargögnum en ákærði hafi í skýrslutökum sagt að hann hafi ekki hitt D í mörg ár.

Skýrslutökur yfir ákærða H-kk-þgf hafi farið fram á íslensku og [...] en hann hafi ekki neitað að tjá sig á [...]. Erfitt hafi reynst að finna [...] túlk og ýmislegt verið reynt, m. a. talað við [...] ræðismannsskrifstofuna og túlkaþjónustur þar til að túlkur hafi fundist um miðjan ágúst. Staðfesti hann að ákærði H-kk-nf talaði ekki góða [...].

Rannsókn á síma ákærða H-x-x hafi leitt í ljós að ákærði hafi talað við títtnefndan D, bæði fyrir og eftir flugið daginn sem H-x-x hafi flogið til [...], þann 5. júní, og einnig daginn eftir, þann 6. júní. Ákærði H-x-x hafi sagt að ákærði P-x-x hafi haft samand við sig og beðið sig um að koma í siglinguna, en ekki hafi fundist nein símasamskipti milli H-x-x og P-x-x, heldur aðeins fyrrgreind samskipti við D. Aðspurður hvort símanúmer sem ákærði H-x-x hafi hringt í þann 4. júní hafi verið rannsökuð kvaðst hann halda að það hafi ekki verið gert en kvaðst halda að samskipti H-x-x á Messenger eða Facebook hafi verið skoðuð. Ákærði H-kk-nf hafi verið samvinnuþýður en hann hafi samt sem áður ekki gefið upplýsingar um millifærslur á reikning sinn og greiðslufyrir skútuna sem hann hefði getað upplýst um fyrr. Rannsókn hafi leitt í ljós sex millifærslur að fjárhæð 25.000 [...] inn á reikning ákærða H-kk-ef, samtals 150.000 [...] sem hafi verið kaupverð skútunnar sem hann hafi millifært til fyrri eiganda skútunnar. Hann hafi sagt að þetta væru ekki hans peningar og hann hafi verið beðinn um þetta. Ákærði H-kk-nf hafi sagst hafa farið í frí í mars og tekið eftir greiðslunum eftir það en þær hafi verið greiddar til hans í febrúar. Fyrri eigandi hafi ekki kannast við ákærða H-kk-þf nema að nafn hans hafi komið fram í millifærslunni. Í sambærilegum fíkniefnamálum séu allar leiðir notaðar til að leyna uppruna fjármagns og sjáist oft margar smærri greiðslur eins og í þessu tilviki. Fyrir flutning skútunnar hafi t. a. m. einnig verið greitt með nokkrum millifærslum frá nokkrum einstaklingum, m. a. D.

Kvaðst hann aðspurður geta fullyrt að leynihólfið hefði verið útbúið á tímabilinu frá 11. maí og þar til lagt hefði verið úr höfn á leið til Íslands. Þann 16. maí hafi ákærði P-x-x verið að leita að upplýsingum um verkfæri eins og þau sem hafi fundist um borð en ekkert bendi til þess að ákærði H-x-x hafi komið að því. Lífsýni og fingraför hafi verið send í rannsókn en niðurstaða liggi ekki fyrir. Maríhúana hafi fundist í káetunni. Kvað vitnið mynd af hassköggli sem fannst í síma ákærða H-x-x hafa verið senda til H-x-x gegnum Messenger þann 22. mars 2023, en ekki liggi fyrir frá hverjum. Undirbúningstíminn hafi einmitt verið þá og ákærði P-x-x hafi sótt skútuna daginn eftir til [...].

Ákærði J-x-x hafi verið sæmilega samvinnuþýður, hann hafi lítið annað getað gert í ljósi fyrirliggjandi gagna. Hann hefði þó getað greint frá því í byrjun að hafa þekkt aðilann Q á Signal í meira en 3- 4 vikur. Lögreglan hafi fundið SMS í síma ákærða J-x-x frá því í september 2022, en hann hafi sagst hafa hitt þann aðila fyrst 3- 4 vikum fyrir ferðina. Í samskiptunum hafi komið fram að hann hafi verið hræddur við að vera á ákveðnum stöðum því það væri svo margt fólk o. s. frv. sem sýni að vitneskja hans hafi verið meiri en hann vilji viðurkenna. Þá hafi hann verið í venjulegum samskiptum við kærustuna fyrir utan eitt skipti þegar hann sendi henni myndir af peningaseðlunum en þá hafi hann farið á leynispjall. Hann hljóti að hafa gert sér grein fyrir því að það væri grunsamlegt að koma vistum til skútu við strendur Íslands sem gæti ekki komið að landi. Aðspurður um Signal- samskipti, Telegram og fleiri forrit kvað vitnið þau vera þannig að skilaboð eyðist eftir ákveðinn tíma samkvæmt stillingu og alþekkt að nota slík samskipti í málum sem þessum.

Aðspurður kvað hann rannsókn málsins, sem sé á forræði lögreglunnar á Íslandi, hafa m. a. verið í samstarfi við [...] lögregluna. Lögum samkvæmt beri að upplýsa alla þætti málsins en rannsókn á símanúmerum og einstaklingum sem taldir eru tengjast málinu, svo og viðmælendum í samskiptum ákærða J-x-x á Signal, væri enn ólokið.

Lögreglufulltrúi V, sem staðfesti skýrslu sína, kvað lögregluna hafa fengið upplýsingar frá tollinum í Keflavík og hafa fylgst með ákærða J-x-x frá því að hann yfirgaf flugvöllinn þar til hann var handtekinn. Hann hafi farið í nokkrar verslanir í Reykjavík og keypt ýmsan varning og matvöru, augljóslega eftir lista, því hann hafi í sífellu skoðað símann. Hann hafi farið aftur til Keflavíkur á hótel en farið út um kvöldið og sett bensín á brúsa í Garði og keyrt þar um. Þá hafi lögreglan vitað af skútunni og grunað að ákærði tengdist henni. Ákærði hafi keyrt malarslóða að sjónum og verið í símanum. Lögreglan hafi fylgst með því að maður frá skútunni hafi komið í land við Garðskagavita og hitt ákærða J-x-x og þeir borið vistir og búnað úr bílnum í bátinn og aðilinn á bátnum sett í gang utanborðsmótor sem ákærði hafi keypt og siglt að skútunni. Aðspurður kvað hann túrista hafa verið á gangi á svæðinu. Lögreglan hafi fylgt ákærða J-x-x eftir en hann hafi verið handtekinn á hótelinu í kjölfar handtöku mannanna um borð í skútunni. Við leit daginn eftir með gegnumlýsingartæki hafi sést að eitthvað væri á bak við vegg en málningin á honum hafi verið rök viðkomu. Borað hafi verið gat en þá hafi sést að um fíkniefni væri að ræða og kallað hafi verið á tæknideild en eftir það hafi veggurinn verið fjarlægður. Fundist hafi dós með sparsli, málning og fleira í skútunni. Yfirborðsleit hafi verið gerð nóttina áður, þá hafi veip- pennar fundist en þá hafi ekki orðið vart við leynihólfið.

Tollvörður W, sem staðfesti skýrslu sína, kvaðst hafa fengið símtal vegna skútu við Garðskagavita sem LHGhafi fylgt í höfn. Framkvæmd hafi verið tollaleit er skútan kom í land. Kvaðst hann hafa talað fyrst við yngri manninn inni í toll bíl, en þeir ekki náð að tala mikið saman vegna tungumálaörðugleika. Þá hafi hann talað við eldri manninn, sem sér hafi skilist á yngri manninum að væri skipstjóri. Maðurinn hafi tjáð sér að þeir hafi siglt frá [...] til [...] og svo til Íslands. Þeir hafi óskað eftir aðstoð í smábæ á Austurlandi en ekki fengið og siglt áfram án þess að tilkynna sig til yfirvalda. Ummerki hafi verið um meinta fíkniefnaneyslu um borð, m. a. hasspípur, og því hafi verið óskað eftir aðstoð Tollgæslunnar á Keflavíkurflugvelli, sem hafi verið með fíkniefna greiningar búnað og skoðað töskur mannanna. Sést hafi vakúmpökkunarvél um borð sem verði að teljast óvanalegt. Við yfirborðsleit hafi fundist ótollað áfengi, CBD-pennar og hasspípur. Einnig hafi fundist farsímar, kvittanir, vegabréf o. fl. sem hafi verið afhent lögreglu, auk þess sem sést hafi borar, málningardósir og verkfæri. Tollverðina hafi hinsvegar grunað að fíkniefni væru falin um borð og það hafi ekki komið vitninu á óvart að það væri leynihólf í skútunni. Kvaðst hann einnig hafa verið viðstaddur þriðju leit um borð eftir að fíkniefnin höfðu fundist og verið fjarlægð.

Rannsóknarlögreglumaður Æ kvaðst hafa verið í annarri og þriðju leit um borð í skútunni, fíkniefnin hafi fundist við aðra leit með skanna og þá hafi verið kallað á tæknideild. Við skoðun hafi trefjaplast veggur verið áberandi rakur viðkomu og greini-lega settur í eftir á. Kvaðst hann þekkja trefjaplast vel og sér hafi verið augljóst að máln-ingin hafi verið ný og áberandi rök. Kvað hann grímu, einnota galla, slípirokk, málningu og efni til að búa vegginn til hafa fundist í hólfum stutt frá veggnum. Fullyrti hann að unnt væri að búa til svona trefjaplastvegg úr efninu sem hafi fundist í skútunni en hann væri vanur að vinna með trefjaplast. Veggurinn hafi verið sýnilegur að því leyti að rýmið að innan hafi verið minna en það ætti að vera. Það hafi hins vegar e. t. v. ekki verið augljóst fyrir aðila sem ekki þekktu til. Tæknideild hafi tekið myndir og annast vettvangsleit en hann hafi flutt efnin til tæknideildar. Einhverjir fíkniefnapennar hafi einnig fundist og hundur merkt tösku. Í leit í tollhúsinu hafi allt verið tekið úr skútunni nema gólfið, flokkað í verkfæri, mat, persónulegar eigur, eldsneyti o. s. frv. en þá hafi fundist verkfæri og annar búnaður um leið og fíkniefnin hafi verið haldlögð. Persónulegir munir og annað hafi verið í litlum hólfum og mikið drasl. Þær pullur sem hafi átt að passa þar sem leynihólfið var hafi ekki komist fyrir, heldur legið ofan á sófanum og því verið aukalega. Lögreglufulltrúi í tæknideild Ö kvaðst hafa tekið þátt í að taka niður vegginn í skútunni og síðan fjarlægt og ferjað fíkniefnapakkningarnar til að unnt væri að skoða þær. Veggurinn hafi greinilega verið nýrri en skútan, úr veigalitlu efni með þunnum listum úr masoníti, sem alla jafna væri ekki notað. Lögreglumennirnir hafi séð slípirokk og trefjaplast og mikið drasl um borð. Aðspurður um frágang á fíkniefnunum kvað hann þau oft vera sett í tvö til þrjú lög af vakúmpokum. Í þessu tilviki hafi verið hreinsivökvi milli laga, stundum sé það kaffi, væntanlega til að minnka lykt. Tæknideild í Reykjavík hafi tekið við efnunum, tekið af þeim umbúðir, ljósmyndað, vigtað þau og forgreint og sent sýni til Rannsóknastofu Háskóla Íslands. Kvað hann rúm 40 gaf maríhúana hafa verið tilgreind í sömu efnaskýrslu og hassið og því komið með sömu sendingu til tæknideildar frá skútunni.

Á, systir ákærða H-kk-ef, kvaðst aðspurð hafa verið í samskiptum við hann sl. sumar á Facebookog í síma, síðast þann 26. júní. Fyrir þann tíma hafi hún talað við hann með síma móður þeirra u. þ. b. 5- 7 vikum áður. Aðspurð kvaðst hún hafa vitað að hann væri að fara í siglingu og hann hafi ætlað að koma að heimsækja sig 27. júní en þau hafi ekki heyrt í honum. Í júlí hafi pabbi þeirra spurt hvar hann væri og þau farið að leita að honum.

Niðurstaða

Ákærukafli I.

Á kærðu P-x-x og H-x-x er í þessum kafla ákæru gefið að sök stórfellt fíkniefna-lagabrot. Nánar til tekið er þeim gefið að sök að hafa í kringum miðnætti 23.- 24. júní 2023, í sameiningu, haft í vörslum sínum í skútunni Cocotte, úti fyrir Garðskagavita í Suðurnesjabæ, 157.092 gaf hassi og 40,52 gaf maríhúana en fyrirhugað var að sigla áfram með fíkniefnin til [...] til sölu og dreifingar þar. Skútan hafi verið sjósett í [...] og ákærðu P-x-x og H-x-x siglt með fíkniefnin að Íslandsströndum.

Ákærðu hafa báðir neitað sök. Byggja þeir á því að ósannað sé að þeir hafi gerst sekir um brotið sem þeim er gefið að sök, þeir hafi ekki haft neina vitneskju um fíkniefnin sem voru um borð í skútunni.

Af hálfu ákærða H-kk-ef er því einnig haldið fram að þar sem skýrslutökur hjá lögreglu hafi fari fram með [...] túlki hafi rannsókn málsins verið ábótavant og gengið í berhögg við 5. mgr. 63. gr. laga nr. 88/2008 um meðferð sakamála, sem leiði til þess að óskýrleiki framburðar ákærða á rannsóknarstigi verði ekki skýrður honum í óhag. Að mati dómsins verður ekki ráðið að vöntun á [...] túlki hafi komið að sök við skýrslugjöf ákærða hjá lögreglu en þrátt fyrir aðstoð [...] túlks fyrir dómi var framburður ákærða mjög ruglingslegur.

Sönnunarbyrði um sekt ákærðu og atvik sem telja má þeim í óhag hvílir á ákæruvaldinu og metur dómari hverju sinni hvort nægileg sönnun, sem ekki verði vefengd með skynsamlegum rökum, sé fram komin um hvert það atriði sem varðar sekt og ákvörðun viðurlaga við broti, sbr. 108. og 109. gr. laga nr. 88/2008 um meðferð sakamála. Þá skal dómur samkvæmt 1. mgr. 111. gr. sömu laga reistur á sönnunar-gögnum sem færð eru fram við meðferð máls fyrir dómi. Um þátt ákærðu í brotinu er við framburði þeirra að styðjast en aðallega þau gögn sem lögregla aflaði, og þá sérstaklega gögn sem aflað var úr farsímum ákærðu og blágræns farsíma sem fannst í tösku ákærða P-x-x auk þess búnaðar og tækja sem fundust um borð í skútunni.

Eins og rakið er í málsatvikalýsingu hófst rannsókn málsins við komu ákærða J-x-x til landsins 22. júní 2023 sem þótti grunsamleg og leiddi til þess að lögregla fylgdi honum óslitið eftir fram að handtöku. Í kjölfarið fékk lögregla upplýsingar um skútu sem hafði ekki tilkynnt um komu inn í landhelgi og var talið að skútan tengdist komu ákærða J-x-x til landsins. Þann 23. júní varð vart við skútuna út af Garðskagavita og á sama tíma fylgdi lögregla ákærða J-x-x eftir niður í fjöru þar sem hann hitti meðákærða P-x-x og afhenti honum búnað og matvöru sem meðákærðu var nauðsynleg til að geta haldið för sinni áfram. Voru ákærðu P-x-x og H-x-x handteknir um borð í skútunni þar sem fíkniefnin fundust í leynihólfi.

Ákærði P-x-x hefur verið margsaga um það hvernig siglingin kom til. Í fyrstu skýrslutöku hjá lögreglu kvað hann kunningja að nafni C, sem hefði tengsl við [...], hafa beðið sig um að sigla skútunni til [...]. Kvað ákærði meðlimi [...] hafa verið á eftir sér í þrjú ár og hótað líkamsmeiðingum vegna skemmda á mótorhjóli. Í [...] hafi ákærði afhent manni lykilinn að skútunni og kvaðst ákærði hafa farið á hótel í viku. Í næstu lögregluskýrslu kvað hann C hafa sagt sér frá skútunni en sagðist ekki vita hver hefði beðið sig um að fara í ferðina. [...]- samtökin hafi hótað ákærða og börnum hans líkamsmeiðingum og hann því orðið að fara í ferðina til að borga fyrir skemmdir á mótorhjólinu. Kvaðst ákærði hafa fengið afhenta miða af grímuklæddum meðlimum samtakanna með fyrirmælum um að fara til [...] til að sækja skútuna og sigla til [...]. Ákærði kvaðst hafa beðið C um að tala við samtökin en hann hafi ekki þekkt þá. Í [...] hafi komið roskinn maður, afhent sér 15.000 [...] og fengið lykilinn hjá ákærða, sem kvaðst hafa verið í burtu í 4- 6 daga. C hafi síðan sagt ákærða að fara aftur um borð í skútuna en þar hafi verið miði sem á hafi staðið að hann ætti að sigla upp til [...]. Ekki kom fram hvernig ákærði hafi vitað að hann ætti síðan að sigla til [...]. Fyrir dómi kvað ákærði tilgang ferðarinnar hafa verið að hann væri að flytja til [...] og kvaðst halda að C ætti skútuna því það hafi verið eini maðurinn sem hann hafi verið í sambandi við. Ferðin hafi komið til vegna skaðabóta sem hann hafi þurft að gera upp við [...]-mótorhjólaklúbbinn. Miðað við framangreint eru margar útgáfur af því hvernig siglingin hafi komið til, við hverja ákærði hafi verið í sambandi og hvernig. Við leit í skútunni fundust ýmiss konar miðar og kvittanir en engir miðar með fyrirmælum til ákærða vegna siglingarinnar. Þá hafa engin gögn komið fram í málinu sem tengja ákærða við [...]-samtökin. Er framburður ákærða P-x-x metinn ótrúverðugur.

Fyrir dómi kvaðst ákærði fyrst hafaséð skútuna Cocotte í júní í [...] og um borð hafi verið blágrænn Samsung- sími sem hann hafi ekki getað opnað þrátt fyrir tilraunir.

Málsgögn og framburður ákærða sjálfs staðfesta að ákærði flaug frá [...] til [...] og dvaldi þar dagana 2.- 27. mars 2023 sem ogað ákærði P-x-x tók á bifreið af tegundinni [...] á leigu dagana 6.- 27. mars sama ár, þar sem netfang og símanúmer D var gefið upp. Ákærði kvaðst fyrir dómi fyrst ekki muna hvort hann hefði verið í [...] í mars 2023. Nánar spurður kvaðst hann hafa hitt vin semekki hefði bílpróf að nafni D, í flugvél á leið til Danmerkur. D hafi beðið sig um að keyra bifreiðina og netfang D væri á bílaleigusamningnum. Kvaðst ákærði hafa átt tíma hjá lækni eftir 14 daga og því orðið við þeirri beiðni. Kannaðist ákærði við bílaleigubílinn á mynd tekin 23. mars 2023. Vitnið D kannaðist við netfang sitt á bílaleigusamningnum. Kvað hann frænku ákærða P-x-x hafa veikst af krabbameini og hann hafi hjálpað ákærða með því að ferðast með honum um [...]. Ber framburðum ákærða og vitnisins um tilgang ferðarinnar engan veginn saman. Þá kvaðst ákærði í lögregluskýrslu þann 26. júlí sl. ekki hafa hitt D í fjölda ára. Eru framburðir þeirra metnir ótrúverðugir og verða ekki lagðir til grundvallar.

Ákærði staðfesti fyrir dómi að hafa tekið myndir innan í flugvél 27. mars og 8. maí 2023. Málsgögn staðfesta að í síma ákærða fundust myndir teknar 16. mars 2023 af báta standi, myndir teknar viku síðar, þann 23. mars, af bifreið þeirri sem ákærði tók á leigu, af hífingu skútunnar Cocotte á land í [...]- höfn í [...], af skútunni á landi og á flutningabíl sem og af flutningi skútunnar með G. Þá fundust einnig myndbandsupptökur í síma ákærða frá 23.– 24. mars 2023 þar sem skútan Cocotte var hífð á land í [...]- höfn í [...] og af flutningi hennar að geymslustað.

Spurður um mynd af hífingu skútunnar Cocotte fyrir dómi kvaðst ákærði hafa tekið þær myndir af öðrum síma. Beðinn um að útskýra það nánar kvaðst hann hafa verið fullur í nokkra daga og hinir tekið bílinn sinn oghann sagðist ekki vita hvort þeir hefðu tekið myndirnar eða hvort hann hefði fengið þær frá C. Spurður hvort C hafi sent ákærða myndina og þá hvernig kvaðst ákærði ekki vita hvað það heitir þegar myndir flytjist á milli. Þá kvaðst hann hafa fengið aðrar myndir teknar sama dag af skútunni á landi sendar til sín en ekki muna hvenær. Ákærði kvaðst sjálfur hafa tekið myndir innan í skútunni á eigin síma. Þá staðfesti ákærði að hann hefði sjálfur tekið myndir á símann sinn innan úr flugvél þann 27. mars og 8. maí 2023, eins og áður segir. Samkvæmt málsgögnum og framburði rannasakara málsins fyrir dómi er ljóst að slóð mynda sem ákærði hefur viðurkennt að hafa tekið á símann er sú sama og slóð hinna tilgreindu mynda af báta standi, hífingu skútunnar Cocotte, flutningi hennar og af skútunni á báta standinum við [...], [...]. Af því verður ráðið að ákærði hafi tekið myndirnar sem fundust í síma hans, en ekki fengið myndirnar sendar eða þær flust milli tækja.

Í tösku um borð í skútunni Cocotte fannst blágrænn Samsung Galaxy farsími, efst í tösku í eigu ákærða P-x-x. Hefur hann neitað því að eiga símann og sagt hann hafa verið um borð í skútunni er hann kom um borð í [...]. Samkvæmt gögnum málsins er um svokallaðan „burner“- síma að ræða en samskiptaforritið Signal var sett upp í símanum þann 7. mars 2023. Í símanum fundust myndir sem hafði verið eytt þann 21. maí 2023, þ. á m. mynd tekin 16. mars 2023 af báta standi, aðeins sex mínútum eftir að ákærði tók mynd af sama báta standi. Í rannsóknargögnum kemur fram að síminn var í [...] frá 7. mars, í [...] 17. maí og í Noregi 28. maí, á sömu tímum og sími ákærða. Á símanum fannst einnig mynd, tekin 17. mars af reikningi á nafni ákærða vegna leigu á báta standi ásamt flutningi hans til [...]. Einnig fundust myndir teknar 22. mars innan úr bifreið af báta standi með leitarskilyrðið [...], sem er í [...], og utan dökkgrárrar bifreiðar af báta standinum. Þá fannst á síma ákærða myndband tekið upp 10. mars 2023 þar sem sést í blágrænan síma innan í bílaleigubifreið þeirri sem ákærði var með á leigu. Ekkert hefur komið fram við rannsókn málsins sem bendir til þess að síminn hafi verið í [...] í byrjun júní eins og ákærði bar fyrir dómi. Er það mat dómsins að framangreind rannsóknargögn sýni með óyggjandi hætti að ákærði P-x-x hafi verið notandi símans, símanúmer og með tölvupóstfangið [...].

Gögn málsins og framburður ákærða staðfesta að ákærði flaug til [...] frá [...] þann 8. maí 2023 en samkvæmt gögnum málsins var D einnig farþegi með sömu flugvél. Þá liggur einnig fyrir í gögnum og í framburði ákærða fyrir dómi að hann tók á leigu sumarhús daginn eftir, eða tímabilið 9.– 19. maí. Samkvæmt gögnum málsins var sumarhúsið í innan við fimm mínútna fjarlægð frá geymslustað skútunnar. Þann 11. maí 2023 voru teknar myndir á síma ákærða innan í skútunni, m. a. af þeim stað þar sem leynihólfinu var komið fyrir en auk þess tók ákærði myndir af trefjaplasti og geymsluhólfum. Þann 16. maí skoðaði ákærði upplýsingar um verkfæri, svo sem t. d. rafstöð, slípirokk og borvél. Sams konar verkfæri fundust um borð í skútunni, sem báru með sér að hafa verið notuð.

Þá liggur fyrir í málinu að kort með nafni O, sem fannst í bakpoka í eigu ákærða P-x-x, var notað til að kaupa ýmsan búnað sem fannst um borð í skútunni Cocotte. Bar ákærði fyrir dómi að hann hafi skemmt sér í [...] með O í 14 daga en O hafi gleymt kortinu og ákærði hafi ætlað að skila því til hans. Ákærði kvað O ekki vita að hann væri með kortið. Málsgögn bera með sér að kortið hafi verið notað 15. maí 2023 í versluninni [...] til að kaupa bátabúnað. Þá liggur fyrir greiðslukvittun frá sömu verslun vegna kaupa á Suzuki- utanborðsmótor þann 24. maí 2023 að fjárhæð 8.995 [...] sem fannst í veski ákærða P-x-x og viðurkenndi hann fyrir dómi að hafa keypt hann fyrir reiðufé. Kortið var einnig notað til að kaupa þrýstiloft sett, hlífðarbúning, eiturefna grímu, 20 lítra bensínbrúsa og loftpressu þann 16. maí 2023 og fundust þeir munir ásamt Suzuki-utanborðsmótornum um borð í skútunni Cocotte. Verður ekki önnur ályktun dregin af framangreindum gögnum en að ákærði hafi notað kortið til að versla búnað þann sem fannst um borð í skútunni, m. a. til að útbúa leynihólfið þar sem fíkniefnin fundust, en skýringar hans á því hvers vegna hann hafi verið með kortið eru metnar ótrúverðugar.

Ákærði kvaðst fyrir dómi hafa fengið Iridium- gervihnattasíma, sem fannst um borð í skútunni, hjá C í [...]. Við rannsókn á síma ákærða fannst skjámynd tekin 28. maí 2023 með upplýsingum um kaup á slíkum síma með sama SIM- kortanúmeri og símanúmeri og á símanum sem fannst um borð og því um sama símann að ræða, en hann var keyptur 9. maí 2023. Ákærði neitaði að hafa séð þá mynd áður en hafði enga skýringu á því hvers vegna myndin væri í síma sínum. Um borð í skútunni fannst einnig loft-tæmingarvél (vakúmpökkunarvél) sem ótvírætt bendir til þess að fíkniefnunum hafi verið pakkað um borð í skútunni.

Er fallist á það með ákæruvaldinu að framangreind gögn málsins beri með sér að ákærði P-x-x hafi í maí og fram í júní 2023 verið að skipuleggja flutning fíkniefnanna með skútunni.

Ákærði P-x-x greindi frá því í skýrslutöku hjá lögreglu að hann hafi séð leynihólfið í skútunni eftir að hann hafi komið aftur um borð. Fyrst kvaðst hann hafa vitað að sett yrði „drulla“ um borð og nánar spurður hvað hann ætti við með „drulla“ svaraði hann hass, kókaín eða heróín. Ákærði bar fyrir dómi að hann hafi ekki nefnt efnin sjálfur heldur hafi lögreglan spurt hvort um þessi tilteknu efni væri að ræða. Lögreglumaður Ú sem stjórnaði rannsókn málsins bar fyrir dómi að það hafi verið ákærði sjálfur sem hafi tilgreint hass, kókaín eða heróín, en hann hafi verið spurður hvað hann ætti við með orðinu „drulla“. Ákærði hefur borið fyrir dómi að hann hafi verið taugaveiklaður yfir að það gæti e. t. v. verið eitthvað ólögmætt um borð en hann hafi alls ekki vitað að þetta væru fíkniefni. Eins og rakið hefur verið að framan verður ekki annað ráðið af fyrirliggjandi rannsóknargögnum en að ákærði hafi tekið þátt í að flytja skútuna Cocotte í mars og keypt efni og búnað til að útbúa leynihólfið. Tæki og tól sem fundust um borð í skútunni eru samskonar og þau sem ákærði hafði leitað að í síma sínum og höfðu verið keypt með greiðslukorti O, sem ákærði var með í vörslum sínum, í maí 2023.

Er fallist á það með ákæruvaldinu að ákærði P-x-x hafi verið fullmeðvitaður um hvað stæði til og tekið virkan þátt í að útvega búnað til siglingarinnar auk verkfæra og efnis til að útbúa leynihólfið sem hafi verið útbúið milli 11. maí og þar til lagt hafi verið í siglinguna í júní 2023. Ákærði hafi vitað að fíkniefni væru um borð í skútunni.

Aföllu framangreindu verður ráðið að ákærði hafi tekið fullan þátt í undirbúningi innflutnings fíkniefnanna með því að sjá um og kaupa búnað vegna flutnings skútunnar Cocotte á land og í landi í [...] í mars 2023, auk þess að hafa í maí sama ár keypt efni og búnað til að útbúa leynihólfið, pakkað fíkniefnunum, komið þeim fyrir og siglt með þau með þann ásetning að selja þau á [...]. Ákærði var handtekinn um borð í skútunni þar sem fíkniefnin fundust og var með vörslur þeirra. Er hafið yfir skynsamlegan vafa að hann hafi gerst sekur um þá háttsemi sem honum er gefin að sök í ákæru og er hún réttilega heimfærð til refsiákvæða.

Ákærði H-kk-nf neitar sök og byggir á því að hann hafi ekki haft neina vitneskju um fíkniefnin um borð. Fyrir dómi bar hann að ákærði P-x-x hafi hringt í sig og beðið um að koma með sér í siglingu norður fyrir Ísland og aftur til [...]. Hann hafi ekki verið í miklum samskiptum við meðákærða P-x-x né vitað hver hafi greitt fyrir flugið en P-x-x hafi sagt að séð yrði um það. Er það ekki í samræmi við framburð ákærða P-x-x fyrir dómi en hann kvaðst ekki hafa haft hugmynd um að ákærði H-x-x myndi sigla með sér fyrr en sér hafi verið sagt frá því daginn áður en ákærði H-x-x kom til [...]. Ákærði H-kk-nf kvaðst í lögregluskýrslu ekki muna hverjum hann hafi sent netfangið sitt vegna flugmiðans. Hins vegar kom fram hjá vitninu D fyrir dómi að hann hafi greitt fyrir flug ákærða og einnig ákærða J-x-x. Þá kvaðst ákærði ekki hafa hugmynd um hvert hafi verið tilefni siglingarinnar, ekki hafa spurt, ekki hafa átt að fá greitt og ekki hafa vitað hversu löng siglingin væri. Fyrir dómi kvaðst hann hafa sagt systur sinni að hann væri að fara í siglingu en hjá lögreglu að hann hafi aðeins sagt einum vini frá því. Vitnisburður systur ákærða fyrir dómi var óskiljanlegur. Er framburður ákærða H-kk-ef metinn ótrúverðugur. Samkvæmt gögnum málsins var kaupverð skútunnar Cocotte greitt með milli-færslu af reikningi ákærða H-kk-ef þann 10. mars 2023 að fjárhæð 150.000 [...] til fyrrum eiganda að nafni P. Gögn málsins bera einnig með sér að sú fjárhæð var ekki lögð inn á reikning hans en þrír nafngreindir aðilar, aðrir en P, lögðu hver um sig tvívegis 25.000 [...] inn á reikning ákærða 4. og 5. febrúar 2023, eða samtals 150.000 [...]. Ákærði kvaðst fyrir dómi ekkert kannast við þær greiðslur. Kvaðst hann ekki vita hver P væri, en þessi fjárhæð hafi ranglega verið greidd inn á reikning sinn og hann endurgreitt hana í samráði við bankastarfsmann. Aðspurður hvort hann hafi gefið starfsmanninum upplýsingar um hvert ætti að endurgreiða kvaðst hann ekki hafa vitað hver hafi lagt inn hjá sér. Þegar ákærði var spurður hvers vegna hann hefði þá endurgreitt til P, þar sem hún hefði ekkert lagt inn hjá honum, kvaðst hann hafa fengið símhringingu frá þorpi á [...] og fengið kortaupplýsingar um það hvert hannætti að endurgreiða. Í lögregluskýrslu kvaðst ákærði ekki vita hver hefði lagt inn á reikninginn hjá sér en það hefði verið í nokkrum millifærslum. Kvaðst hann hafa uppgötvað millifærslurnar þegar hann fór í frí í mars og hann svo millifært á fyrrum eiganda skútunnar. Er mikið ósamræmi í framburði í lögregluskýrslu og fyrir dómi, auk þess sem það er mat dómsins að framburður ákærða fyrir dómi standist ekki með nokkru móti og er hann metinn ótrúverðugur.

Ákærði neitaði fyrir dómi að þekkja O. Beðinn um að skýra hvers vegna hann hafi greitt O 15.000 [...] þann 9. maí 2023 kvað hann það hafa verið lán. Spurður hvers vegna hann hefði þá sagt að hann þekkti ekki O kvaðst hann hafa haldið að verið væri að spyrja sig hvort hann hafi vitað að kort O væri í bakpoka ákærða P-x-x. Er ljóst að ákærði neitaði beinni spurningu um það hvort hann þekkti einhvern að nafni O og að ekki var um misskilning að ræða, en ákærði var með grænlenskan túlk. Fór millifærslan fram á sama tíma og ákærði P-x-x var að kaupa búnað til að gera leynihólfið í skútunni.

Þá fannst mynd af fíkniefnum í síma ákærða, en hluta fíkniefnanna um borð í skútunni var pakkað í sams konar umbúðir og sjást á myndinni auk þess sem þar fundust vakúmpakkningarvél og pokar til að pakka fíkniefnum. Ákærði H-kk-nf var í miklum símasamskiptum við vitnið D í byrjun júní, m. a. rétt fyrir flugið til [...] og rétt eftir lendingu, en vitnið greiddi flugmiðann fyrir ákærða til [...].

Að öllu framangreindu virtu er það mat dómsins að samkvæmt gögnum málsins hafi ákærði H-kk-nf haft beina aðkomu að málinu með greiðslu kaupverðs skútunnar og greiðslu inn á greiðslukort sem notað var við að kaupa búnað og tæki tengd fíkniefna-flutningnum. Þá var hann með mynd á síma sínum af fíkniefnum í sams konar pakkningum og fundust um borð. Erþað mat dómsins að ákærði hafi vitað eða að minnsta kosti hlotið að gera sér grein fyrir að ferðin væri vegna flutnings á fíkniefnum. Ákærði var handtekinn um borð í skútunni þar sem fíkniefnin fundust og var með vörslur þeirra. Er hafið yfir skynsamlegan vafa að hann hafi gerst sekur um þá háttsemi sem honum er gefin að sök í ákæru og er hún réttilega heimfærð til refsiákvæða.

Ekki hefur verið í ljós leitt hver fjármagnaði kaupin á fíkniefnunum en rann-sóknargögn bera með sér að vitnið D tengist málinu, auk fleiri aðila. Játaði hann fyrir dómi að hafa greitt flugmiða ákærðu H-x-x og J-x-x og hafa tekið bifreiðina sem ákærði P-x-x var á í mars 2023, auk fleiri tenginga gegnum netfang hans og símanúmer. Er sá hluti málsins enn til rannsóknar lögum samkvæmt sem og hverjir voru aðilar að Signal-samskiptum við ákærða J-x-x. Það hefur hins vegar ekki áhrif á að þáttur ákærðu í máli þessu telst vera fullrannsakaður.

Ákærukafli II.

Ákærða J-x-x er í þessum kafla ákæru gefin að sök hlutdeild í stórfelldu fíkniefnabroti samkvæmt I. kafla ákæru með því að taka að sér að fara til Íslands að fyrirmælum óþekktra aðila en J-x-x R-x-x fékk leiðbeiningar um kaup á búnaði og vistum og fjármagn til verksins, flaug frá [...] til Íslands 22. júní 2023, þar sem hann og ákærði P-x-x F-x-x hittust í fjörunni við Garðskagavita í Suðurnesjabæ seint að kvöldi 23. júní 2023, þangað sem ákærði P-x-x F-x-x kom á gúmmíbát frá skútunni, og ákærði J-x-x R-x-x færði meðákærðu ýmsar vistir, þar á meðal bensín og utanborðsmótor, sem hann hafði útvegað, allt til þess að gera meðákærðu kleift að halda áfram siglingu sinni með fíkniefnin til [...], en meðákærði P-x-x F-x-x fór með vistirnar á gúmmíbátnum til baka í skútuna.

Ákærði neitar sök og kveðst ekki hafa haft neina vitneskju um skútuna Cocotte eða af fíkniefnum um borð.

Ákærði byggir á því m. a. að ágallar á ákæru, sakarefni og heimfærslu til refsi-ákvæða eigi að leiða til frávísunar ex officio eða sýknu. Er því í fyrsta lagi haldið fram að einungis sé heimilt að refsa fyrir brot framin innan íslenska ríkisins og líta skuli svo á að verkið sé unnið þar sem afleiðingum sé ætlað að koma fram, sbr. 1. tl. 4. og 7. gr. almennra hegningarlaga. Þar sem brot samkvæmt kafla I í ákæru hafi ekki verið fullframið geti verið um að ræða tilraun til brots. Ekki standist skoðun að ákæra fyrir tilraun til vörslu og ekki sé unnt að refsa fyrir tilraunir til brota í refsilögsögu annarra ríkja og I. kafli ákæru geti aðeins varðað hefðbundna vörslu meðákærðu samkvæmt ákvæðum laga um ávana- og fíkniefni nr. 65/1974. Þar sem ekki hafi verið ákært með framangreindum hætti geti ákærði ekki átt hlutdeild í vörslu meðákærðu þar sem hann hafi hvorki verið með þeim né stigið fæti í skútuna.

Meðákærðu P-x-x og H-x-x voru handteknir um borð í skútu með rúm 157 kg af hassi og 40,52 gaf maríhúana og kannabisvökva í íslenskri landhelgi, ákærðir fyrir vörslur þess, og því engum vafa undirorpið að brotið átti sér stað hér á landi, sbr. 4. og 7. gr. almennra hegningarlaga. Ákærða J-x-x er gefin að sök hlutdeild í broti meðákærðu með háttsemi sem öll fór fram á Íslandi og nær íslensk refsilögsaga til þess með sama hætti. Er því hafnað af dóminum að ágallar hafi verið á ákæru sem leiði til frávísunar eða sýknu.

Aðrar sýknukröfur ákærða byggja á því að hann hafi ekki vitað að til hafi staðið að flytja fíkniefnin, léttur grunur nægi ekki, og að ásetningur verði að ná til þess að brotið yrði fullframið. Þá hafi þáttur ákærða verið það smávægilegur að hann nái ekki því stigi að teljast hlutdeild.

Gögn málsins bera með sér að ákærði J-x-x tók að sér að fara alla leið til Íslands með mjög stuttum fyrirvara, þar sem notuð voru dulkóðuð samskipti á Signal sem skyldu eyðast eftir átta klukkustundir. Ákærði hefur borið að ferðin hafi verið farin fyrir aðila að nafni S, sem ákærði hefur haldið fram fyrir dómi að hann hafi fyrst hitt 3- 4 vikum áður. Af gögnum málsins sést að það er ekki rétt. Ákærði sendi þeim aðila sem hann hefur borið fyrir dómi að heiti S, og hafi heitið Q á Signal, SMS- skilaboð í desember 2022. Er framburður ákærða því metinn ótrúverðugur.

Fleiri atriði koma til. Fyrir utan að vera aðeins í Signal- samskiptum liggur fyrir að ákærði fékk afhentar 20.000 [...] og greiðslukort hjá manni sem hann þekkti ekki, til að versla fullkomlega lögleg tæki, búnað og matvöru eftir nákvæmum leiðbeiningum sem hann átti að koma til manna sem voru við strendur Íslands. Var ákærða uppálagt að nota peningana frekar en kortið. Ákærði kvaðst fyrir dómi aldrei hafa velt því fyrir sér eða spurt hvers vegna mennirnir færu ekki einfaldlega sjálfir í land til að kaupa það sem vantaði. Í Signal- samskiptum ákærða dagana 22.- 24. júní, sem rakin eru í aðalatriðum í málavaxtalýsingu, kom skýrt fram að ákærða var sagt að reyna að hitta á meðákærðu á stöðum þar sem þeir væru óséðir, þeir gætu m. a. ekki hist í höfnum því það væri of hættulegt. Ákærði var beðinn um að athuga hvort hann gæti snúið sér þannig að myndavél á staðnum sæi hann ekki og hann var spurður hvort einhver hafi elt hann eða virkað grunsamlegur. Ákærði tók sérstaklega fram að við Garðskagavita væri fólk á staðnum og spurði hvort hann þyrfti ekki að koma þeim sem var að róa í land, þ. e. meðákærða P-x-x, í burtu frá fólkinu. Fékk hann svarið: „Því færri, því betra“. Ákærði fékk einnig senda mynd af báti LHG og staðsetningu en meðal þess síðasta sem kom fram í samskiptunum var: „Og svo krossum við bara allir puttana og vonum að það verði ekki vesen með Landhelgisgæsluna.“ Ákærði gat engar skýringar gefið á þessum samskiptum og kvað engar spurningar hafa vaknað hjá sér. Ákærði gaf þá skýringu fyrir dómi að hann hefði sent skilaboð um að hann væri stressaður við höfnina við afhendingu vistanna vegna þess að hann hefði verið inni á einkalóð og ekki vitað hvernig hlutirnir væru í ókunnu landi. Er sú skýring ekki metin trúverðug af dóminum enda hafi það að fólk væri á staðnum einmitt gefið til kynna að það væri heimilt. Þá kvaðst ákærði ekki hafa átt að fá neina greiðslu fyrir ferðina en hafi vonast til að fá það endurgoldið vegna vandræða með glæpamenn sem tengdust unnustu hans. Þó að ákærði hafi ekki verið í Signal- samskiptum við meðákærðu og ekki komið um borð í bátinn hitti hann og hafði samskipti við meðákærða P-kk-þf er hann afhenti honum búnað og vistir og aðstoðaði við að koma í bátinn. Þá er einnig ljóst að þáttur ákærða var nauðsynlegur til að meðákærðu gætu haldið áfram ferð sinni til [...] og var því alls ekki smávægilegur. Í Signal-samskiptunum kom m. a. fram að meðákærðu hefðu bráðum ekki borðað í fimm daga og væru bæði bensín- og rafmagnslausir og „... alveg búnir á því“, en ákærði færði þeim m. a. matarvistir, bensín, rafstöð og hleðslutæki. Meðákærðu hefðu ekki getað haldið för sinni áfram án hlutdeildar ákærða í brotinu.

Að öllu framangreindu virtu er það talið hafið yfir skynsamlegan vafa að ákærði hafi vitað, eða að minnsta kosti hlotið að gera sér grein fyrir, að með kostnaðarsamri ferð til Íslands með nánast engum fyrirvara, fyrir aðila sem ákærði taldi að gætu aðstoðað sig vegna glæpamanna, til að útvega lögmætan búnað, tæki og matvöru til meðákærðu á sjófari í skjóli nætur, sem ekki gátu sjálfir komið í land og ekki leitað aðstoðar heimamanna, væri hann að leggja fíkniefnamisferli lið. Ákærði hafi jafnframt látið sér í léttu rúmi liggja hvaða efni þetta væru og í hvaða magni. Verður ákærði því sakfelldur samkvæmt ákæru og er brot hans þar réttilega heimfært til refsiákvæða.

Ákærukafli III.

Ákærði hefur skýlaust játað þá háttsemi sem honum er gefin að sök. Sannað er með játningu ákærða og öðrum gögnum málsins að hann hafi gerst sekur um þá háttsemi sem honum er gefin þar að sök og er brot hans rétt heimfært til refsiákvæða.

Refsing, upptökukröfur og sakarkostnaður

Samkvæmt upplýsingum [...] lögreglunnar hefur ákærði P-x-x ekki gerst sekur um refsiverðan verknað í [...]. Samkvæmt [...] sakavottorði vegna ákærða H-x-x og [...] sakavottorði ákærða J-x-x hefur sakaferill þeirra ekki áhrif á refsingu.

Við ákvörðun refsingar verður að líta til þess að brot það gegn 173. gr. a almennra hegningarlaga samkvæmt ákærukafla I., sem ákærðu P-x-x og H-x-x eru sakfelldir fyrir, varðar vörslur mjög mikils magns af hassi og var ásetningur þeirra einbeittur er þeir tókust á hendur langa og erfiða siglingu, sbr. 1. og 6. tl. 1. mgr. 70. gr. almennra hegningarlaga. Þá var um samverknað þeirra að ræða, sbr. 2. mgr. 70. gr. sömu laga. Verður ákærðu virt þetta til refsiþyngingar. Þáttur ákærðu í brotinu var mismikill og er einnig tekið tillit til þess við ákvörðun refsingar hvors um sig. Hins vegar verður einnig litið til þess að fíkniefnin teljast ekki meðal þeirra hættulegustu. Að því er varðar ákærða P-kk-þf er til þess litið að hann játaði sök vegna þess brots samkvæmt ákærukafla III. en honum verður ekki gerð sérstök refsing vegna þess. Að öllu þessu virtu þykir refsing ákærða P-x-x hæfilega ákveðin fangelsi í sex ár og refsing ákærða H-kk-ef hæfilega ákveðin fangelsi í fimm ár.

Ákærði J-x-x hefur verið sakfelldur fyrir hlutdeild í stórfelldu fíkniefnalagabroti. Þykir refsing hans hæfilega ákveðin fangelsi í 18 mánuði.

Til frádráttar dæmdri refsingu allra ákærðu kemur gæsluvarðhald sem þeir hafa sætt frá 24. júní 2023 að fullri dagatölu, sbr. 76. gr. almennra hegningarlaga.

Samkvæmt framangreindri niðurstöðu er fallist á upptökukröfu ákæruvaldsins eins og hún er sett fram í ákæru með vísan til þeirra lagaákvæða sem þar koma fram og hafnað kröfu um afléttingu haldlagningar á farsíma ákærða J-x-x.

Á grundvelli sakfellingar ákærðu, sbr. 1. mgr. 235. gr. laga nr. 88/2008 um meðferð sakamála, verður þeim gert að greiða allan sakarkostnað málsins. Ákærði P-kk-nf greiði málsvarnarlaun skipaðs verjanda síns, J-kk-ef A-kk-ef J-kk-ef lögmanns, semþykja hæfilega ákveðin 3.917.160 krónur, og þóknun skipaðs verjanda síns á rann-sóknarstigi, I-kk-ef F-kk-ef Á-kk-ef lögmanns, sem þykir hæfilega ákveðin 1.205.280 krónur. Ákærði H-kk-nf greiði málsvarnarlaun skipaðs verjanda síns, A-kk-ef K-kk-ef V-kk-ef lögmanns, sem þykja hæfilega ákveðin 4.821.120 krónur. Ákærði J-x-x greiði málsvarnarlaun skipaðs verjanda síns, B-kk-ef M-kk-ef Á-kk-ef lögmanns, sem þykja hæfilega ákveðin 3.013.200 krónur. Málsvarnarlaun allra lögmanna eru tilgreind að með-töldum virðisaukaskatti og þykja hæfileg í ljósi eðlis og umfangs máls að teknu tilliti til tímaskýrslna. Ákærðu skulu greiða óskipt annan sakarkostnað samkvæmt sakarkostnað-aryfirlitum, dagsettum 15. september 2023 að fjárhæð 3.378.898 krónur og 26. október 2023 að fjárhæð 624.404 krónur, samtals að fjárhæð 4.003.302 krónur.

M-kvk-nf T-x-x héraðsdómari kveður upp dóm þennan. Gætt var að ákvæðum 1. mgr. 184. gr. laga nr. 8/2008 um meðferð sakamála fyrir uppkvaðningu dómsins.

Dómsorð :

Ákærði, P-x-x F-x-x O-x-x, sæti fangelsi í sex ár. Frá dæmdri refsingu skal draga með fullri dagatölu gæsluvarðhald sem ákærði hefur sætt frá 24. júní 2023.

Ákærði, H-x-x F-x-x, sæti fangelsi í fimm ár. Frá dæmdri refsingu skal draga með fullri dagatölu gæsluvarðhald sem ákærði hefur sætt frá 24. júní 2023.

Ákærði, J-x-x R-x-x V-x-x, sæti fangelsi í 18 mánuði. Frá dæmdri refsingu skal draga með fullri dagatölu gæsluvarðhald sem ákærði hefur sætt frá 24. júní 2023.

Ákærði P-kk-nf greiði málsvarnarlaun skipaðs verjanda síns, J-kk-ef A-kk-ef J-kk-ef lögmanns, 3.917.160 krónur, og þóknun skipaðs verjanda síns á rannsóknarstigi, I-kk-ef F-kk-ef Á-kk-ef lögmanns, 1.205.280 krónur.

Ákærði H-kk-nf greiði málsvarnarlaun skipaðs verjanda síns, A-kk-ef K-kk-ef V-kk-ef lögmanns, 4.821.120 krónur.

Ákærði J-x-x greiði málsvarnarlaun skipaðs verjanda síns, B-kk-ef M-kk-ef Á-kk-ef lögmanns, 3.013.200 krónur.

Ákærðu greiði sameiginlega annan sakarkostnað að fjárhæð 4.003.302 krónur.

Ákærðu sæti upptöku á 157.092 gaf hassi, 40,52 gaf marí h ú ana og 23 millilítrum af kannabisblönduðum vökva. Ákærðu sæti upptöku á skútunni Cocotte ásamt mastri (munanúmer [...] og [...]), Apple spjaldtölvu (munanúmer [...]), Iridium gervihnattasíma (munanúmer [...]), Samsung Galaxy S5 farsíma (munanúmer [...]), Samsung- farsíma (munanúmer [...]), kortum utan af símakortum (munanúmer [...], [...], [...]), öryggisgrímu ásamt umbúðum (munanúmer [...]- [...]), slípirokk (munanúmer [...]), plastpokum utan um efni (munanúmer [...]), Garmin- staðsetningartæki (munanúmer [...]), Garmin- staðsetningartæki (munanúmer [...]), utanborðsmótor (munanúmer [...]), hleðslutæki (munanúmer [...]), topplyklasetti (munanúmer [...]), rafstöð (munanúmer [...]), björgunarvesti (munanúmer [...]), málningarsköfu og rúllum með trefjaplasti (munanúmer [...]), málningu, sparsli og spreybrúsa (munanúmer [...]-[...]), trefjamottum (munanúmer [...]), juðara (munanúmer [...]), hitablásara (munanúmer [...]), leðurlíki (munanúmer [...]), vakúmpökkunarvél ásamt pokum (munanúmer [...]), Samsung- farsíma (munanúmer [...]), Konica- ljósmyndavél (munanúmer [...]), hleðslubanka (munanúmer [...]), eldsneyti (munanúmer [...]- [...]), Apple i Phone 14 (munanúmer [...]), minniskorti (munanúmer [...]), símakortum (munanúmer [...]- [...]), tunnu með borvél o. fl. (munanúmer [...]), þremur bensínbrúsum (munanúmer [...]), björgunarvesti (munanúmer [...]), plastbát (munanúmer [...]), kvittun, flugmiða, bílaleigusamningi (munanúmer [...]) og Apple i Phone 13 (munanúmer [...]). Ákærði J-x-x sæti upptöku á 5.550 [...] (munanúmer[...]) og fjórum fyrirframgreiddum N1- kortum sem fundust í vörslum ákærða J-x-x (munanúmer [...]).

M-kvk-nf T-x-x

Rétt endurrit staðfestir

Héraðsdómur Reykjaness 4. desember 2023